Beste hitz bat elipsiaz | 31 eskutik\n← Martuteneko motelgarriak\n«Odol beltza» →\n2014/07/18 · 07:00\nBeste hitz bat elipsiaz\nGogoak espainieraz, euskaraz*, hungarieraz edo finlandieraz hausnar egin dezake; arimak, berriz, hizkuntzarik gabeko berbeta batean\ngogoetatzen du, hura eskuragarri baita haren misterioak miatzera datorkeen ezein ezkutuko munstro jakinguratsurentzat.\n*(Beltz etzana neuk jarria)\nBetidanik, elipsiaren kontzeptua oztopo izan da gramatikaz gogoeta egitean, agerian jartzen baititu hizketaren eta hizkuntzaren arteko kontrakarra, datuen eta teorien arteko ezberdintasuna. Arazoa nabarmenagoa da itzulpen teorian eta praktikan, elipsiak berdin ez diharduelako hizkuntza guztietan (ba ote unibertsalik elipsiari dagokionez?).\nFerdinand de Saussureren arabera, “elipsia soberakin balioa besterik ez da”. Bestela esanda, ezer ezin da, berez, elipsia izan, hizkuntz zeinu guztiak beti izaten direlako egokiak azaltzen dutena adierazteko —ez daude soberan, hortaz—, nahiz eta onartu beharra dagoen hitz edo esamolde batek uste baino gehiago ere adieraz dezakeela; baina, bestalde, elipsirik gabe berba bakar batek ere ez luke zentzurik, hortaz, zertan hitz egin elipsiaz? Hala bada, ba ote dago elipsian zer joan daitekeen arautzen duen legerik? Eta zein da lege hori euskaraz, halakorik izanez gero?\nGramatika sortzailea sortu zen une beretik, ideia bat jorratu du behin eta berriro, atergabe: hizkuntza naturalak ezabaturikoa berreskuratzearen legearen mendean daudelakoa; haren arabera, zeingura osagai isilean utz daiteke barruan daroan informazioa, zelan edo halan, berreskuragarri bada testuinguru linguistikoan.\nGramatika joera horren arabera, osagai eliptikoa eta haren aurrekaria identitate erlazioan daude; baina horrek, berehala, bi arazo sortzen ditu: lehena, identitate harreman hori beti zehatza ez izatea, hau da, identitate partziala (ere) gertatu hala izatea; bigarrena, “lizentziamenduaren arazoa” deritzona, alegia, elipsiaren eragina jasaten duen elementuaren gaineko egiturazko murrizketa, horrek arloa alderdi sintaktikora badaroa ere, hizkuntza guztiek ez dutelako berdin onartzen kategoria mota jakin bat ezabatuta joatea.\nIdentitatea, gramatikalari sortzaileen arabera, ez da inoiz izaten baldintza beharrezkoa eta nahikoa azaltzeko zergatik ez diren zilegi elipsi mota batzuk zenbait hizkuntzatan, nahiz eta aurrekariaren eta elidituaren artean identitatea egon.\nElipsiaren teoria batek langai erabili behar lituzke bi galdetzaile: “noiz” eta “nola” ez diren agertzen (ala bai) sintaxiak munduratzen dituen objektuak.\nBestalde, anafora dugu elipsiaren gaineko edozein azterlanaren mamian, dena dela abiaburuko hizkuntz teoria; azken buruan, elipsia dugu gramatika kategoria jakin bati atxikitako eduki lexikoaren anafora, berbaldunak kategoria hori hutsunetzat jotzen duelarik kanonikotzat onarturiko eraketa sintaktikoaren aldean.\nElementu absenteari eta hori berreskuratzeko irizpideei gagozkiela, elipsia gramatikala ala testuinguruzkoa izan daiteke. Testuingurukoaren araberakoari funtzional edo diskurtsibo ere esan diezaiokegu, eta erabileran diharduen aldetik, horren gaineko interpretazioak ez dituzte gobernatzen gramatika arauek; hortaz, diskurtsoaren gramatika batek aztertu beharko ditu, egoera eta kateatze frastikoa (esaldizkoa) lanabestzat. Esaldien harantzagoko funtzionamendu hori sano garrantzitsua da diskurtso literarioa interpretatzeko orduan, eta, zertan esanik ez, halako testua itzultzean.\nElipsia egoteko, hortaz, beharrezko ditugu kategoria eliditu bat eta kategoria horri eman beharreko balio lexikoa zehazten duen aurrekari bat. Aurrekaria ezker badoa, anafora genuke, eskuin agertuz gero, katafora; jakina, azken horri, aurrekari baino, atzekari generitzoke.\nItzulpengintzari dagokionez, elipsia noranzko bikoa da: lehen noranzkoan, jatorrizko testuko elipsi bat xede testu itzulian esplizitaturik agertuko da, ezinbestean ala aukeran: bueltako noranzkoan, itzultzaileak elipsira joko du berez esplizitu den osagairen bat emateko, jatorrizko gramatikak bortxatuta ala itzultzaileak gurata.\nBietan, enuntziatua behar bezala interpretatzea bermatuko dute elementu lexiko-semantikoek, eta sintaktikoek egiturak arautuko dituzte, oinarrizko arau sintaktikoetatik ez urruntzeko. Itzulpengintzan, horrelako jokamoduetan interferentziaren unibertsalarekin egingo dugu topo: itzultzailearen senezko joera desitxuratu dezake jatorrizko testuaren formak; hortaz, jo bide automatikoak baino, itzultzaileak baliabide analitikoak erabili beharko ditu lagungarri. Bestela, elipsiak emaitza anomaloak izan ditzake xede testuan, batez ere interferentziaren ondorioz (maila sintaktikoan zein diskurtsiboan).\nJarrai dezagun, hortaz, aurreko atalean hasitako bilduma osatzen, irizpide analitikoetarako harroinak lortuko baititugu (aurreko sailean bezala, jatorrizko laneko puntuazioa ukitu gabe doa):\n1.- Perpaus disjuntiboak\n“Pedro edo Antonio joango da; bata joan edo bestea” (“berdin da” elipsian).\n“Elizkizuna zortzietan akituko da; akitu zortzietan, akitu bederatzietan berdin”.\n“Ez naiz gozatzen hau egin hura egin”.\n“Gure eriari eman botika hau, eman hura, eman beste hura berdin da”.\n2.- Perpaus distributiboak\n“Uda bada, negua bada, beti gure etxean lana”.\n“Izan pobrea, izan aberatsa, izan aginte handia denek hil behar dugu”.\n“Hau dela, hura dela, bestea dela, beti gizatxar”.\n“Hasi Altzotik, hasi Tolosatik, nonahi gaizta”.\n“Nahiz belarrean, nahiz jorran, beti izerdian nekazaria”.\n“Hau etorri, atzera bestea, atzera beste bat, arratsalde guztia etxean”.\n“Non Lekarozen, non Elizondon, beti bera gertatzen da”.\n“Ekaitza izan da, trumoia eta, tximista eta”.\n“Aunitz ibiltzen naiz aziendatara eta, ikatzetara eta; beti ibili”.\n3.- Perpaus adbertsatiboak\n3.1.- Perifrastikoak, partikularik atxiki gabe\n“Hona etorri nahi luke; ezin du” (“baina” edo beste zerbait elipsian).\n“Elkarrekin aginduak ginen etortzeko; ni etorri; hura ez zen agertu”.\n“Jo dut; ez diot minik eman”.\n“Txistua hartu nuen, haize eta haize ez nuen asmatzen” (“egin” eta “baina” elipsian).\n3.2.1.- Partikularik atxiki gabe\n“Batzuetan lanak egiten ditut, bestetan utzi”.\n“Etxetik zerbait hartu nuen; guti izan”.\n“Gaitzak etorri egiten dira; joanik ez”.\n“Osasun ona? Zahartu, zahartu”.\n3.2.2.- Bai aditzaren ostean\n“Gogoa bai, erran ez” (“izan” elipsian).\n“Jaunartze gutxi izan da; jendea etorri bai”.\n“Atzo ez ginen ongi ibili; eguraldia bai ederra”.\n3.2.3.- Baino gehituta\n“Erran nuen, baino ez berezi”.\n“Oihu egin nion; aditu eta sor, aditu eta sor, baino azkenean…” (“egin” elipsian).\n“Osaba hil da; lehenago galdu behar zen, baino bere burua zaindu-zaindu…” .\n“Eskatuko diot, baino ez emango”.\n3.2.4.- Berriz, aldiz… gehituta\n“Nik diru guzia eman nion amari; anaiak berriz bat ere ez”.\n“Nik baietz erran nuen, bertzeak aldiz ezetz”.\n3.3.- -T(Z)EA aditz forma substantiboak\n“Sukaldean aritzen naiz; bakarra, lan handia sukaldean” (“izatea” elidituta).\n“Hau toki polita da; nik ikusten dudan txarra urik ezta” (“izatea” elipsian).\n“Nekazari aritzen naiz; nekazari hutsa gutxi da” (“aritzea” elidituta).\n“Bi automobilak onak ziren; bat luzea izatea” (osagai bat baino gehiago ezabatuta).\n“Ondo nago, ohean egotea” (osagai bat baino gehiago ezabatuta).\n3.4.- -T(Z)EN aditz forma substantiboak\n“Gizon batzuek hartu ninduten, nik alde egin, nik alde egin; haiek ez uzten”.\n“Deitu dut, baino ez etortzen”.\n“Alde egin zuen; nik keinu eta keinu, baino ez aditzen”.\n“Arraina nahi nuen eta arrainik hemen ez izaten”.\n“Udan arraina botatzen; neguan ez dugu” (“ibili” elipsian).\n3.5.- -T(Z)ERA aditz forma substantiboak\n“Txarkeriaren gogoa etorri zitzaidan; nik kentzera”.\n3.6.- Aditz jokatua +-(e)la\n“Barometroa gora dago; lainoak atera direla”.\n“Olioa badugu; asko behar dela”.\n“Hemen ari naiz lanean, lur gutxi dugula; hemen arbia, hemen leka, dena hemendik”.\n—“Egin dituzu lanak?” —“Gela garbitu ez dudala”.\n“Neska horiek panpoxak dira; amak berak hazi dituela luxuan”.\n“Lurrak ematen du; deskuidatu behar ez dela lanean”.\n“Bidea ona dago; ura” (“dela” elipsian).\n“Hornitu da; aurpegi meharra” (“duela” elipsian).\n—“Herri polita da” —“Maldak bai ederrak” (“dituela” elidituta).\n3.7.- Aditz jokatua +-(e)lako\n“Organista ona da; Zugarramurdin bizi delako” (urrun bizi dela adierazi guran).\n3.8.- Aditz jokatua +-(e)n\n“Pozik egon da; orain joan behar duena” (“baina kontua da” edo antzeko osagaiak elipsian).\n“Haragiak hezurrekin jateko gutxi du; salda ematen duena”\n“Medikua etorri da; orain afaldu behar genuena”.\n“Ongi ibili naiz; erori naizen”.\nAdibide hauek (eta hurrengo batean aurkeztuko ditugun beste batzuek ere) argi eta garbi erakusten elipsia inpaktu handiko kohesio osagaia den arren, informazio argia oztopa dezakeen elementu ere bihur litekeela, batez ere testu itzulietan. Zertan esanik ez, zenbat eta ahozkotasun “simulatutik” hurbilago dagoen testua (antzerkia, gidoiak, ikus-entzunezkoak, publizitatea, komikia…), orduan eta baliabide aberatsago eta kementsuago gertatuko da.


Ortorexia: elikadura osasungarriaren obsesioa | Aixebe & Abante\nOrtorexia: elikadura osasungarriaren obsesioa\nPosted on mayo 4, 2012 por Oier Gorosabel Larrañaga en elikadura, psikologia // 0 Comentarios\nNaturistatzat du Josebak du bere burua eta kezka handia du jatekoarekin: barazkiek ez dute ongarri kimikoekin egindakoak izan behar, oiloen pentsua ez da transgenikoa izan behar, ardura handiz irakurtzen ditu erositakoaren etiketak gehigarriak ekiditeko… Etxetik kanpo dabilenean, kezka baten pasatzen du denbora Josebak, jaten ari den horrek bere irizpide zorrotzak beteko dituen edo ez jakin ezinda. Sarri egiten zaio tripako mina halakoetan, zein pestizida edo ustelkeri jaten ari den imajinatuta.\nEtxean dagoenean egoera bestelakoa da: Josebak ongi irabazten du, eta beraz ez du arazorik orai japoniarrak, Tiroleko sagarrak, Galiziako arrautzak, Mongoliako gatz minerala eta munduko beste puntako gai garestiak erosteko, ekologikoak betiere.\nEtxe osoan osasuna zaintzeko hainbat elementu ere baditu: Tibeteko katiluak, iturrietarako ur araztaileak, eremu magnetikoa zaintzeko gailuak, propietate desberdineko harriak… Garrantzi asko ematen dio osasunari eta beldurrez egoten da minbizia zerk eragin diezaiokeen pentsatzen: kaleko autoen keak, argi-indar linea handiek, gluzido, proteina eta lipidoen arteko orekak, jende multzoetan egoten diren bakterioek, eguzkiaren izpi ultramoreek…\nJosebak arazoa du, baina bere buruarekin: obsesionatuta bizi da, eta bere osasunaren lema izuari utzi dio. Horrela segituz gero etxean geratuko da giltzapean, munduko erasoen beldurrez. Aurrerabidearen eta bizimodu modernoaren ikuspegi kritikoa mantentzea ona da. Izan ere, dudarik gabe, bizimodu modernoarekin oso lotuta daude azken urteotan ugaltzen ari zaizkigun ustez sendaezinak diren gaixotasun horiek: «fibromialgia», neke muskular kronikoa, kolitis ultzeraduna, artritis erreumatoidea, depresioa, minbizia… Hala ere, ikuspegi kritiko osasungarri hori benetako ortorexia patologikoa bihur daiteke, eta janari garbi eta naturalak kontsumitzearen beharra antsietate iturri. Zein da bada jarrera egokia? Gaixotasun bat badugu, haren jatorria ezagutzen ahaleginduko gara profesional egokien laguntzaz, eta gure elikadura eta ohiturak aztertuko ditugu ea aldatzeko ezer badagoen jakiteko.\nGaixotasunik ez duten pertsonak, berriz, lasaiago ibil daitezke. Ez dagoen lekuan ez da arazorik bilatu behar, eta ideia paranoikoak burutik kentzea da lehen eginbeharra. Hortik aurrera, gauza ona izango da, noski, manipulazio genetikorik, botikarik edo gehigarririk gabeko elikagaiak aukeratzea. Hori bai, betiere zentzuz eta errealismoz jokatuz gero.\nIzan ere, bere osasunaz arduratzen den edozeinek jakin beharko luke naturari egiten zaion edozein kalte gure buruari kaka egitea bezalakoa dela; eta horretara, Japonian ekologikoki ekoitzitako gai batek bere ekologikotasun guztia galtzen duela handik honako 20.000 kilometroak hegazkinez egiten dituenean. Gorputzaren autosendatze ahalmena ere kontuan hartu behar dugu. Esaten denez, pertsona normalen zeluletan egunero sortzen dira dozenaka mutazio txiki, arrazoi askorengatik (elikagaiak, uhin elektromagnetikoak…). Zergatik ez dira minbizi bihurtzen? Gorputz osasuntsu batek zelula horiek suntsitzen dituelako. Defentsa ahulak dituen pertsona batzuk, ostera, ezin izaten diote eutsi zelula mutante hauen ugaltzeari eta denborarekin minbizia garatzen dute. Azalpen eskematiko honek beste hainbat gaixotasunendako ere balio du.\nLaburbilduz, hurrengo bi jarrerak uztartu behar dira ortorexian ez jausteko: batetik produktu onak kontsumitzea (ez zikintzeko), eta bestetik gorputza sendotzea (zikina garbitu ahal izateko). Osasunaren kezkak ez digulako inolaz ere bizipoza, lasaitasuna eta umorea lapurtu behar.\nGaur8rako, 2008ko gabonilla.


Festarekin amaitu dute ikasturtea arabiar hizkuntzako ikasleek | danbolin\nFestarekin amaitu dute ikasturtea arabiar hizkuntzako ikasleek\nPasa den larunbatean arabiar hizkuntzako ikasleek festa bat ospatu zuten ikasturteari amaiera emateko. 5 urtetik gorako haurrei zuzendutako eskolak eman ditu Abdul irakasleak urte guztian zehar. “Guraso arabiarrak dituzten Zestoako haurrei arabea irakasten diet. Bi maila ezberdinetako eskolak ematen ditut, oinarrizko maila eta maila aurreratuagoko eskolak ere ematen ditut” dio irakasleak.\nLarunbatean ikasturte amaierako ospakizuna egin zuten, eta hurrengo urtean ere arabiar hizkuntza irakasten jarraitzeko asmoa dute. Abdulek azaldu digunez “aurtengo ikasturtean 17 haur izan ditugu, eta astero larunbat eta igandez eman dizkiegu arabiar eskolak. Haur hauek euskaraz eta gaztelaniaz badakite, eta eskola hauekin beraien gurasoen hizkuntza irakasten diegu”.\nHurrengo ikasturtean haur gehiago hasiko direla aurreikusten dute.\nBehi Suhar Onenaren Txapelketa irabazi du Lopene ganadutegiak\nPrevious Article EMAKUMEZKOEN VI. PALA TXAPELKETA\nNext Article [Argazkiak] Eskola antzerkia\nAlbiste gehiagoBi kasu positibo zenbatu ditu Osasun Sailak azken orduetan herriankimu lateral45 herritarrek eman zuten odola ostegunean kiroldegianOdola emateko aukera izango da hilaren 8an, kiroldegian


2017an pegatu zaizkidan 10 kanta –\n2017a amaitzen ari da eta horrekin batera zerrendak ugaltzen ari dira, dela asmoekin, dela utzitakoarekin. Azken urteotan hainbat argitaratu ditut hemen eta aurten buelta bat gehiago eman eta pegatu zaizkidan kantak bildu ditut:\n1- ‘Eri’– Zazkel: Duela urtebete kasualitatez ezagutu nuen taldea eta haren ‘pop radikala’ buruan sartu zitzaidan, kanta honen errepika bereziki: ‘Kale kantoietan eri, ziutate honetan galdurik, begi hauentzako zubi, ziutate honetan galdurik’. Oso arin kantatzen bada, aho-korapilo bilakatzen da.\n2- ‘Tu es foutu’– In-grid: ‘Tu-turutu- turutu- turututurutu’ errepika duen edozein kantak kaskoan geratzeko aukera ugari ditu. Aholku bat, aho-puzkerrik ez egin kantatzean, oso dibertigarria bada ere, litekeena delako aurpegia lerdez blai amaitzea.\n3- ‘Malibu’– Miley Cyrus: ‘But here I am, next to you, in my elboooowww’, edo holako zeozer, abesten den zatia bueltaka izan nuen udaberrian. Izan ere, oso kanta aproposa da sasoi horretarako, orduan dena baita polit, intimo eta melengak. Miley Cyrus zela jakitean harritu nintzen, ez nuelako inondik inora espero berak halako abesti goxoak egitea.\n4- ‘Iñundik inoare’– Huntza: Erromeriaz erromeria entzun ostean, hasiera pegatu zitzaidan, ‘Huntza’ oihukatzen dutenekoa. Lagun batek esan zidan Huntzarena zela. Ordutik, ez dut ulertzen zergatik pegatu zitzaidan hau eta ez ‘Aldapan gora’. Udako kanten aurkako mekanismorik daukat? Zergatik ez nintzen konturatu Huntzarena zela taldearen izena hasieran esaten badute?\n5- ‘No hay marcha en Nueva York‘– Mecano: ‘No hay marcha en Nueva York y los jamones son de York’. Errima honek guztion aitortza merezi du, meritua baitauka hain errima eskasa hain itsaskor izateak. Kanta hau Procés pil-pilean zegoen garaian entzuten nuen, nire seme-alabeei kontatu nahi diedalako Espainia apurtzen ari zen bitartean, Mecanoz zaletu egin nintzela.\n6- ‘Happy together’– The Turtles: EiTB Musikan ezagutu nuen abesti alai hau, zeinarekin nire lagunei egundoko ‘brasa’ eman nien maiatzeko zubian, errepika aho batez kantatzen amaitu arte. Oso kanta egokia Behe-Nafarroa ezagutzeko.\n7- ‘Agur Xiberua’– Etxahun Iruri: Parranda batetik bueltan arnasa betean hasi nintzen ‘kantatzen’ halako batean. Handik aurrera nire etxeratzeko soinu-banda bihurtu dira Etxahun Iruriren bertso hauek: ‘Agur Xiberoa, bazter guzietako xokorik ederrena’. Esan gabe doa nire gurasoei ez ziela graziarik egin nire ohitura berriak.\n8- – ‘Sugea’- Pelax: Kantaren erritmoak eta kantatzeko erak barrenak astindu eta azala oilo-ipurdia jartzen dute, horrela ibili naiz ‘Talkak egiten du dialektika’ atera zuenetik. Ikaragarria.\n9- ‘Oh Pello Pello’- herrikoia: Abestia entzutean Pelloren emaztearen ahotsa irudikatzen dut erreguka eta ostia txarraz jartzen naiz, senarrak ez diolako ohera joaten uzten. Gainera, kantak aurrera egin ahala, haserrea gero eta biziagoa izaten da, tipoa benetan gorroto arte. Horrela ibili naiz udagoienean, beraz, halako batean, zakar erantzun badizuet, badakizue zer kanta ibili zaidan buruan.\n10- ‘Nortasuna eraikitzen’– Berri Txarrak: Urte luzez buruan izan dudan kanta da. Nerabezaroan lehen aldiz entzun nuenetik, letra eta musika iltzatuta geratu zitzaizkidan. Hauxe da nire omenaldi txikia buruan zein dutxan gehien ‘txikitu’ dudan abestiari.\nHauxe izan da guztia aurten. Ondo amaitu urtea eta gogoz heldu datorrenari!\n2017an pegatu zaizkidan 10 kanta 2017an pegatu zaizkidan 10 kanta\n2017, 2017an pegatu zaizkidan 10 kanta, abestiak, kantak, musika


Ayuntamiento de Ondarroa - OND diagnostikoa\nHerriko ekonomiaren diagnostikoa egin dute ondarroarrek\nHerriko jende desberdina batu da OND2020 prozesuan, Ondarroaren egoera ekonomikoaren azterketa egin eta irtenbideak bilatzen ahalegintzeko. Hiru batzar egin dituzte, bakoitza arlo bati zuzenduta, azaroa eta abendua bitartean. Guztira 90 pertsonek parte hartu dute.\nLehen batzarrean herriko komertzioa eta turismo arloko profesionalak batu ziren. Herrian lanpostu asko sortzen dituen sektorea da hau. Euren arloan pauso garrantzitsuak eman direla azpimarratu zuten batzarrera urreratu zirenek: ondo antolatuta daude, azpiegitura bat osatzen joan dira eta herritar eta kanpotarren erantzuna ere hobetzen joan da. Herriak ere aukera onak eskaintzen dituela azaldu zuten: herri euskalduna eta arrantzalea da, identitate handikoa; kostaldean kokatua dago, hondartza eta mendia ditu, eta alde zahar erakargarria ere bai; eta kaleko bizitza handia dauka. Gainera, sektore honek herriko emakume askori ematen die lana.\nHobetu beharreko aldeak ere azaldu zituzten: krisiak sektorea nahiko ahulduta laga du, alokairuen prezioak ez du laguntzen, eta inguruko herrietan ezarri diren zentro komertzial handiek ere eduki dute eragin txarra herriko komertzioan; herriak azpiegitura falta ere badaukala aipatu zuten: aparkatzeko tokirik ez, errepide eskasak... kaleen txukuntasuna hobetu beharra ere azpimarratu zuten. Amaitzeko, autokritika ere egin zuten: sektoreak berritzen jarraitu behar du, formakuntza jasotzen, teknologia berrietara egokitzen eta antolaketa hobetzen.\nArrantza, indarra galtzen\nBigarren batzarrean arrantza eta industriako ordezkariak batu ziren. Euren arloan dauden alde positiboak azpimarratu zituzten: arrantza sektoreak esperientzia handia dauka, eta izen erreferentziala ere bai. Izen hori gehiago erabili behar dela aitatu zuten. Portuan arrain freskoa sartzen da, kalitate handikoa, eta horren eskaria handituz doa. Kanpoko txalopak ere sartzen dira, handizkako eskari handia dagoelako. Flota berritua ere badauka Ondarroak.\nSektoreak oztopo handiak ere baditu: kuotek arrantzatu daitekeena mugatzen dute, gastuak handitzen doazen bitartean. Ondarroako portua ez dago modernizatua, eta konpetitibitatea galtzen doa. Lan baldintzak ere hobetu egin behar direla azpimarratu zuten, jende berria erakartzeko. Amaitzeko, hurrengorako eskari bat ere egin zuten batzarrean egon zirenek: etorkinek ere parte hartu behar dutela hausnarketan, euren ikuspegia eman ahal izateko.\nHerritar guztiei zabalik egin zen hirugarren batzarrean beste hainbat ideia proposatu zituzten: portua enpresa berrien kokaleku izatea, baita aisialdirako zerbitzuena ere; sektore berriak indartzea (adibidez, akuikultura); turismo kultural eta naturala bultzatzea; jatetxe eta ostatuen zerbitzua handitzea...


Emakumeek lehen aldiz parte hartu dute Markina-Xemeingo saragi-dantzan — dantzan.eus\nHemen zaude: Hasiera › Komunitatea › Kattalin Agerre › Emakumeek lehen aldiz parte hartu dute Markina-Xemeingo saragi-dantzan\nEmakumeek lehen aldiz parte hartu dute Markina-Xemeingo saragi-dantzan\nSaragi-dantza Aratuste igandean Zerutxu dantza taldearen eskutik, Markina-Xemein, 2020-02-23. Argazkia: Oier Araolaza - Dantzan CC by-sa\nAratuste igandean ateratzen du Zerutxu dantza taldeak saragi-dantza Markina-Xemeingo kaleetara. Zortzi dantzari eta zahagi batek osatutako taldea kalez kale ibiltzen da, geldialdi bakoitzean saragi-dantza eginez. Makila-dantzariek makilak elkarri joz jokoa egiten dute eta ondoren zahagia kolpatzen dute denek batera. Emakumeek parte hartu dute lehen aldiz saragi-dantzan eta antzar-jokorik ez da izan estreinekoz Markina-Xemeingo inauterietan.\nBehin saragi-dantzariek dantzatuta, segidan, beraiekin doan hartzaren txanda izaten da. Hartza katez lotuta daraman gidariak panderoa jo eta hartzak dantza egiten du. Halako batean ordea, ziztu bizian, korrika hasten da hartza eta bazterrean begira ari den ikusle baten gainera jauzi egiten du. Erakusleak katetik tira eginez baztertzen du hartza. Segizioak kalejirarekin jarraitzen du eta hurrengo geldialdian berriz errepikatzen da saragi-dantza eta hartzaren jokoa.\nHartza Aratuste igandean Zerutxu dantza taldearen eskutik, Markina-Xemein, 2020-02-23. Argazkia: Oier Araolaza - Dantzan CC by-sa\nEmakumeak lehen aldiz\n2020ko otsailaren 23an emakumeak izan dira lehen aldiz saragi-dantzarien taldean. Zerutxu dantza taldeko kideek halaxe erabakita, orain arte mutilek baino dantzatzen ez zuten dantza neskek eta mutilek dantzatu dute elkarrekin aurten. Ez da izan aurten Markina-Xemeinen inauterietan izan den aldaketa bakarra. Lehen aldiz ez da antzar-jokorik izan. Sokatik zintzilik jarritako antzarak zaldiz hartzen saiatzean zetzan jokoak. Azken urteotan benetako antzarak erabiltzeari utzi zitzaion, baina aurten ez da jokorik izan.\nGuztira zortzi dantzarik eta saragiak osatutako hiru talde plazaratu dituzte. Honako bideoan azaldu ditu aurtengo saragi-dantzaren ingurukoak Iraide Antxiak, Zerutxu dantza taldeko dantzariak.


Thriller | eleizaldemusika\nOso gogokoa dodan artista haundi baten abesti mitikoa.\n2. mailerako egin dot, baina nahi badozue, zuontzat ere izan leike.\nNahiko erreza da, eta goiko notak praktikatzeko oso ondo dator.\nWix honetan, partiturea, base musikala eta bideoklipa eskura daukazuez.\nPartiturea nik egin dot eta basea eta bideoklipa youtubetik hartu dodaz.\nErrezago ikasteko, klikatu hemen. Base honegaz doinua hobeto jarraituko dozue, melodia entzuteko aukera izango dozuelako.\nPosted by biotzf on 2011/02/14 in Pop-Rock, SARRERAK, TXIRULA.


Idazleak - Hasier Etxeberria Canales - Laginak - Ipuin postmoderno bat egin diot neure buruari\nHasier Etxeberria Canales > Laginak\nOso lo onekoa naiz, baina lehengo astearte gauean, ezin izan nuen begirik itxi. Gauero bezala, aspaldi behar nuen lotan. Nekatuta nengoen eta egunoroko zeremonia guztiak amaituta. Izaratan gozo, isiltasuna edonon, aparteko buruhausterik gabe mantapean, begiak itxi eta "lo egingo dut", pentsatu nuen. Baina bai zera.\nTelefonoak jo zuen gauaren erdian. Eta okerrena, dei hura ez zen niretzakoa. Nestor Desjours ote nintzen galdegin zidaten frantsesez eta, bistan denez, ezetz esan nien. Ni ez naizela Nestor Desjours. "Pardon Monsieur" esan zidaten gero eta Monsieur ere ez nintzela esatera nindoanean, klik egin zuen telefonoaren beste aldeak.\nBeste manta kozkor bat gehitu nion oheari, armairutik aterata. Begiak itxi eta lotara jarri nintzen, beraz, berriro.\nIa ia banengoen. Bestaldera etzan nintzen, ezkerretara. Izan ere, badaude postura majiko batzuk, zergatik ez dakigula, amaren altzora eramaten gaituztenak. Amatxoren sabelera, zerura bertara.\nAmatxoren sabelean nintzen, beraz, supituan. Baina, nola hartzen ote nuen arnas amaren sabeleko ur haietan? Zer usain ote zegoen puxiga erraldoi haren barrenean? Nola entzuten ote ziren kanpoko hotsak? Eta nire aitak amari gona gorria ekartzen zionean, nola ote zen han barrutik? Izerditan itotzen hasi nintzen hainbeste galderarekin eta lehioa zabaltzera abiatutakoan, ilargi mehe bat ikusi nuen zeruan, inori kasurik egiten ez ziola.\nBeste aldera jarri nintzen etzanda. Bat batean, zein ordu zen jakiteko gogo itzela etorri zitzaidan. Ez zitzaidan baina komeni. Ordularia ikusteko lanpara pizten banuen, berriro esnatuko nintzen behar baino gehiago. Lanpara piztu nuen, hala ere, eta bonbilaren argiak begiak erre zizkidanean, berriro esnatu nintzen behar baino gehiago. Lau t'erdiak ziren.\nLanpara amatatu eta gerora ere, bonbilaren argiak jarraitu egiten zuen nire betazalen azpian lapa baten antzera itsatsita. Begiak isten banituen, zirkulo hori bat ikusten nuen eta erdian, beste borobil urdin txikiago bat. "Kandinsky!", pentsatu nuen, eta grazia egin zidan neuk bakarrik uler nezakeen bapateko txiste hark. Begiak irekitzen banituen, ostera, sabaiko igeltsua ikusi baino gehiago, irudikatu egiten nuen iluntasunaren erdian. Hezetasunak eragindako margo aldaketak bakarrik nabaritzen nituen haren azal pitzatuan, ilargiak leihotik sartzen zuen argi meheari esker. "Tapies!", pentsatu nuen eta berriro hasi nintzen farrezka, neu bakarrik.\nHura ez zen ganora. Hala jarraituz gero, ez nuen sekula lorik hartuko. Lo egin behar nuen zela edo hala.\nIpuin bat kontatuko nion neure buruari, lotarazteko balio duen ipuin horietako bat. Protagonistaren izena baneukan gainera, Nestor Desjours deituko zen, eta belgiarra jaiotzez, bibolina jotzen zuen Miarritzeko orkestran. Lo egiteko interesgarriagoa iruditu zitzaidan bibolinjole bat asmatzea, tronpetari edo danborrari bat baino. Zer-nolako itxura zeukan ere berehala erabaki nuen: txiki samarra zen eta guztiz argala Nestor Desjours. Gizon bezala, deus ere ez.\nKrudelegia nintzela jabetu nintzen. Bide horretatik segitzen banuen, lo egin beharrean, damutzen hasiko nintzela ipuineko protagonista hain txarto tratatzeagatik, eta sentimendu oker berorrek ez zidala lo lasai egiten lagako.\nNestor Desjours ez zen, beraz, txikia eta ñañarra izango. Ez eta bibolinjolea ere. Ez zegoen Miarritzen eta ez zen belgiarra. Lyongo sukaldaria zen, berrogei urteko gizon garaua. Galeperrak prestatzen ari zen aparteko bezero batentzat, Perigordetik ekarritako trufen saltsatan.\nBerriz ernetu nintzen: ezinezkoa zen goizaldeko ordu haietan sukaldari bat galeperrak prestatzen aritzea. Are gutiago Lyonen.\nTaxilari bihurtu nuen, beraz, Nestor Desjours azkenerako. Horregatik zegoen Baionako taxi geltokian aparkatuta, irratia piztuta eta erdi lotan. Haren logurearekin egin nuen bat neuk ere, eta gehiago gabe, lokartzen hasi nintzen hark entzuten zuen France Inter irratikateko musika entzunez.\n- Taxi? -galdetu zuen baina emakume batek.\nSalto batez irten zen Nestor autotik eta atzeko atea iriki zion bizkor. Nahikoa izan zuen emakume hura edonor ez zela jabetzeko. Haren lurrina bakarrik, gizon baten galera ekartzeko gauza zen. Hendaiara eramateko agindu zion emakumeak.\nNestorrek ez zekien zer zen egokiena: hizketan hasi, irratia ala musika jarri. Hizketan nola abiatu baina? Eta irratia edo musika jartzekotan, zein musika mota ote zuen gogoko Miss Mundo hark? Ez bata eta ez beste. Ezer ere ez. Ezer ez jartzea eta isilik geratzea erabaki zuen Nestorrek. Musika pitin bat ez ote zuen jarriko galdegin zion orduan emakumeak.\n- C'est trés jolie - esan zion emakumeak Prince-ren musika bozgorailuetatik irteten hasi zenean- Ça va, merçi.\n"Bingo!" pentsatu eta irrifarre batek egin zion argi Nestorri aurpegian. Atzera begiratu zuen ispilutik, konplizitate hitz haiek entzundakoan. Emakume hark gaua ez amaitzeko gogoa zeukala zirudien eta, zein hoberik Nestor bera baino horretarako? Nahi zuena, nahi zuen lekuan, nahi zuen bezala egingo zion berak emakume hari. Ezin da horrelako aukerarik galdu.\nIzarak eta mantak igo egin nituen. Izerditan eta jiraka ibiltzeagatik, behera joanda zeuden hainbesteko kitzikadurarekin. Inbidia ematen zidan Nestorrek halako neska motzarekin.\nItsas bazterreko errepidetik joateko eskatu zion emakumeak. Ez zeukala presa handirik eta halakoetan beti izaten dela ederrena biderik luzeena. "Eguraldia" pentsatu zuen Nestorrek, "eguraldiaz hitz egingo diot".\nLeihatilatik kendu zituen begiak emakumeak gidariak esandakoak entzuteko, baina irriño baten ostean, berriro bueltatu zen ezer esan gabe lehengora, zilartzen ari zen itsaso hartan begiak galtzera. Nestor ere konturatu zen emakume hark ez zeukala hizketarako gogorik. Are gutiago Baionako taxilari baten gogoeta metereologikoak entzuteko. Emakumea beste gogoeta batzuetan zebilen. Noizik eta behin gorputza egokitzen zuen eserlekuan, neuk mantapean bezala, postura bila.\nItsasoa ez-ezik, belardiak ere argitzen hasiak ziren asteazken goizalde hartan. Belarraren orban berde eta erregularraren gainean, bere zuritasun urdina islatzen zuen itsasoak, lauki luze baten antzera. "Mondrian!", pentsatu nuen, baina ez zidan batere graziarik egin orduan txiste berriak, Nestorren ipuinetik urruntzen ari bainintzen berriro.\nSokoako hondartzaren pareraino ekarri nuen, biderik batere ibili gabe, taxia. Nahi nezakeena egin nezakeen nik, neuretzat asmatzen niharduen ipuinarekin. Eta taxia Sokoaraino eraman nahi banuen, eraman eta kito.\nSemaforo batean gerarazi nuen autoa: absurdua zen, guztiz absurdua. Zebrabide bat babesteko zegoen han argi gorri alferrikako hura, gauaren erdian piztuta. Alabaina, inor ez zebilen ordu haietan Sokoan. Itxadon egin zuen, hala ere, Nestorrek. "Absurdua", errepikatu zion behin eta berriz bere buruari.\n"Duchamp!", egin zidan ihes ozenki pentsamendu berri batek, baina honek ere ez zidan egin graziarik eta beste buelta bat eman nuen maindirepean, etsiturik. Seiak aspaldi jo zituen auzoko ezkildorreak. Bi ordu eskas besterik ez nituen lotarako. Biharamonean kaka zaharra egingo nuen bulegoan, lana baino gehiago.\nLotaratu ordez ernetzen ninduen ipuin hura behingoz amaitzea pentsatu nuen, eta hala, Hendaiara sartzen ari zirela adierazi zion Nestorrek emakumeari, zein lekutara joan nahi zuen galdegin baino lehenago.\n- Erotacilo 46 - erantzun zion emakume ederrak zalantza izpirik gabe.\nHura entzundakoan, salto bat eman eta eserita geratu nintzen ohearen gainean. Argia piztu eta begiak erre zitzaizkidan beste behin ere argi handiegiarekin. Zigarro bat isiotu nuen urduri: Erotacilo 46 neronen helbidea zen. Neure etxea. Hor ez dago besterik.\nBihotza hasi zitzaidan katxarrankaren dantzan. Taxia irudikatzen nuen gure kalean behera atariraino heltzen, emakume eder hura irudikatzen nuen nire etxeko lau egurrezko mailak igotzen eta ezkerreko horman esku ziurrez tirrina bilatzen.\nTirrinik ez baina, din-don egin zuen atea jo zutenean. Zigarro muturra hautsontzian azkar-azkar amatatu nuen urduri eta aterantz joan nintzen pijamaren gainean eskura neukan jertsey zahar bat jantzita.\nPasiloan kezka betean nindoala, "Dada!", esan nion neure buruari eta orduangoan bai, urduritasunaren gainetik, irrifar zabal bat sortu zitzaidan belarri batetik besteraino, atea irekitzeko unean.


Badok | Euskal Groove II: ‘Kattalin’\nEli eta Manex Pagola\nEuskal Groove II: ‘Kattalin’\nRobles-Arangiztar Estitxu franko ezaguna da euskaldunen artean, ezta? Beskoitzeko urretxindor bilbotarra estimatua zen, baita haren senideak ere. Artistak, sortzaileak, ekintzaileak. Estitxuren diskografia aski zabala da, horregatik ez da batere zaila bakoitzaren gustuko kanturen bat harrapatzea.\nDantzatzeko, nik gehien maite dudana “Kattalin” da. Northern soul pausoak eta mugimenduak egiteko bikaina! Tempo egokia, instrumentazio xinple eta indartsua. Baxuak, jazpanak eta pianoak motorra pizten dute, bizkitartean, hari moldaketek olioaren lana hartzen dute, xuabe-xuabe ibiltzeko. Ahots bakarra eta hitz zuzenak.\nKattalina, ezagutu neban\nKattalina, neska polit bada\nKattalina, mutil gazteen ametsa.\nJende guzien artean beti da erregina\nta lilien artean bera beti ederrena\nNoren errua izan zen? Murtziako Benito Lauret Mediato konpositore eta musikari famatuarena, moldaketen arduradunarena. Seguru aski, Estitxuk berak euskaratu zituen hitzak, Bizkaiko eta Lapurdiko euskalkiak nahasten baitira. Hori bai, ez dut bertsio originala atzeman… Zuek lortzeko kapableak baldin bazarete eskertuko dizuet. Kredituen arabera, The Cousins-en adaptazioa zen. Bon, ba, ingelesezkoa lehenbizi lortuko duenarendakotz, gasna (oso) bat.\n1972ko LP batean sartua zen, nazioarteko eta kantu propioen artean. Disko handi horretatik singlea atera zuten: A aldean “Agur Maria” dago, eta, behar den bezala, gure harribitxia, “Kattalin”, B aldean gordeta bizi izan da.\nZer egingo duzue?\nKronika: Liher eta Cobra (Azpeitia, 2020.10.17)\nBilatu Aukeratu hilabetea 2020(e)ko urria (52) 2020(e)ko iraila (50) 2020(e)ko abuztua (8) 2020(e)ko uztaila (47) 2020(e)ko ekaina (74) 2020(e)ko maiatza (59) 2020(e)ko apirila (74) 2020(e)ko martxoa (77) 2020(e)ko otsaila (66) 2020(e)ko urtarrila (54) 2019(e)ko abendua (59) 2019(e)ko azaroa (88) 2019(e)ko urria (67) 2019(e)ko iraila (71) 2019(e)ko abuztua (5) 2019(e)ko uztaila (43) 2019(e)ko ekaina (58) 2019(e)ko maiatza (51) 2019(e)ko apirila (55) 2019(e)ko martxoa (66) 2019(e)ko otsaila (44) 2019(e)ko urtarrila (69) 2018(e)ko abendua (58) 2018(e)ko azaroa (95) 2018(e)ko urria (70) 2018(e)ko iraila (45) 2018(e)ko abuztua (10) 2018(e)ko uztaila (35) 2018(e)ko ekaina (48) 2018(e)ko maiatza (55) 2018(e)ko apirila (53) 2018(e)ko martxoa (57) 2018(e)ko otsaila (62) 2018(e)ko urtarrila (48) 2017(e)ko abendua (59) 2017(e)ko azaroa (81) 2017(e)ko urria (61) 2017(e)ko iraila (37) 2017(e)ko abuztua (19) 2017(e)ko uztaila (31) 2017(e)ko ekaina (48) 2017(e)ko maiatza (65) 2017(e)ko apirila (44) 2017(e)ko martxoa (51) 2017(e)ko otsaila (33) 2017(e)ko urtarrila (47) 2016(e)ko abendua (43) 2016(e)ko azaroa (87) 2016(e)ko urria (51) 2016(e)ko iraila (29) 2016(e)ko abuztua (4) 2016(e)ko uztaila (22) 2016(e)ko ekaina (34) 2016(e)ko maiatza (54) 2016(e)ko apirila (53) 2016(e)ko martxoa (45) 2016(e)ko otsaila (43) 2016(e)ko urtarrila (52) 2015(e)ko abendua (59) 2015(e)ko azaroa (76) 2015(e)ko urria (63) 2015(e)ko iraila (49) 2015(e)ko abuztua (5) 2015(e)ko uztaila (17) 2015(e)ko ekaina (29) 2015(e)ko maiatza (39) 2015(e)ko apirila (31) 2015(e)ko martxoa (57) 2015(e)ko otsaila (53) 2015(e)ko urtarrila (39) 2014(e)ko abendua (64) 2014(e)ko azaroa (58) 2014(e)ko urria (45) 2014(e)ko iraila (44) 2014(e)ko abuztua (10) 2014(e)ko uztaila (28) 2014(e)ko ekaina (60) 2014(e)ko maiatza (36) 2014(e)ko apirila (3)


(BERTAN BEHERA) Igande honetan, maiatzaren 29an, Igorrek Parkour ikasteko eskola magistral bat hartuko du\nIgandean, maiatzaren 29an, Igorrek parkourreko eskola magistral bat hartuko du. Masterclass hau Parkour praktikatu nahi duten edo dagoeneko praktikatzen duten eta trebetasun batzuk hobetu nahi dituzten pertsoneei zuzenduta dago.\nMasterclass saioan bi txanda egongo dira. Bat, eskarmenturik ez duten pertsonentzat edo hasiberrientzat; bestea, honelako ariketetan jadanik aritzen direnentzat\nHastapena: (11:00-12:15) Hau izango da zure aukera baldin ez bazara parkourrean aritua, gutxitan aritu bazara edo duela gutxi hasi bazara.\nHobekuntza: (12:30-14:00) Hau izango da zure aukera baldin denbora badaramazu diziplina honetan entrenatzen eta truko aurreratuak hobetu edo lortu nahi badituzu.\nParkourra sustatu nahi duten Bizkaiko 16 urtetik gorako pertsona guztiek, Igorreko masterclass saioan izena eman dezakete esteka honetan.


Kontuz aldageletan argazkiak egiten dituzten erlojuekin! – Didaknet\nErloju azkarrek osasun eta kirol aplikazioak dituzte, GPS, pultsometro eta azelerometro dituzte eta argazkiak egin ahal dituzte. Baina, non? Hori erabiltzaileak erabakiko du. Didakneten erloju horiek adingabeei (5 eta 12 urteko umeei zuzenduak dira) oparitzeko saltzeak biziki kezkatzen gaitu. Gure ustez, honako ezaugarri hauek dira kezkagarrienak:\nArgazkiak egin daitezke\nBideoak egin daitezke, eta bideoei marko batzuk gehitu ahal zaizkie\nGrabatzailea: grabatzeko eta ahotsa distorsionatzeko\nOrdenagailura konekta daiteke artxiboak (bideoak, argazkiak…)deskargatzeko\nUSB kable mikro dago ordenagailuan artxiboak deskargatzeko eta bateria kargatzeko\nIkusten duzuenez, argazkiak eta bideoak egin eta deskargatu daitezke ordenagailuan edo beste gailu batean. Zoritxarrez, erloju horiekin arazoak egon dira. Horietako bat izan da aldageletan ume batek bere buruari argazki bat egin ziola eta atzean zegoen beste ume bat- barruko arropaz jantzita- ere agertzen zela. Arazo larria izan zen, eta, horren ondorioz, eskola horretan eta beste batzuetan debekatu egin dituzte erloju azkarrak.\nGailu mota horiek, ondo erabiltzen badira, oso baliagarriak dira. Hala ere, beti ez da horrela egiten. Didakneten heziketaren alde gaude; beraz, uste dugu adingabe batek erloju azkarra jasotzeko sinatu behar duela kontratu bat. Horretan honako baldintza hauek bete behar izango lituzke:\nEz dut argazkirik aterako eskolan (Ez dut eramango eskolara)\nLagunak errespetatuko ditut, eta argazki batean atera nahi ez badute, errespetatuko dut\nInterneten argazki bat argitaratu baino lehen baimena eskatuko dut\nErantzunarekin erabiliko dut\nSemeari edo alabari argazki desegoki bat ateratzen badiote , zer egin behar dut?\nBilusik edo barruko arropaz agertzen bada, salatu. Nahiz eta a propos edo nahi gabe egin, salatu behar da. Horrela eginez gero, ertzaintzak jakingo du zein izan den argazkiaren ibilbidea. Ziur aski, ikaskide guztien mugikorrak batuko ditu argazkia ezabatzeko.


Gure artisauak beirateak nola egiten dituen azalduko dugu jarraian. Hona hemen prozesua, urratsez urrats:\nBezeroak zer nahi duen entzun eta enkargua onartu ondoren, paperean marrazten du. Kolore bakoitzari zenbaki bat jartzen zaio bereizteko, eta gero beste zenbaki bat (gorria, ez nahasteko) kokagunea adierazteko. Ondoren, diseinua egiten da, berunak loturetan nolako lodiera hartu dezakeen kontuan izanda.\n2.- Txantiloiak egin\nHurrengo urratsa patroia sortzea da, marrazkiaren kopia egin eta paper-zati guztiak moztuz. Piezei txantiloi bana egiten zaie, eta gehienetan kartoi mehea erabiltzen da horretarako.\nTxantiloiaz baliatuta, kristal-zati bakoitza mozten da (“kalibre” deitzen zaio). Glass beiraz osatutako kristala, Alacanten edo Granadan erosia, erabiltzen da. Lehen Donostian ere saltzen zuten, baina orain ez, eskari urriaren ondorioz. Metro koadro bat eta 3 mm inguruko lodiera dute plantxek. Eta jakina, era guztietako koloreak, marrazkiak, urak... daude aukeran.\nBeharrezkoa denean, margotu egiten da kristala. Argizari pixka bat hartu, atzetik argiztatutako asto batean “kalibrea” ezarri, eta margotzen hasten dira lur eta grisaila bereziak erabiliz.\nMargotutako kristalak labe elektrikoan sartzen dira, marrazkiak behin betiko finkatuta geratu daitezen. Tenperatura 600 eta 640º C bitartekoa izaten da. Gero, zain egon behar izaten da labea berez hoztu arte; bestela, barruko kristala hautsi egingo litzateke.\nMahai gainean, pieza bukatuaren ezaugarriei buruzko planteamendua egiten du, eta gero “kalibreak” mihiztatu egiten ditu, berga izeneko berunaren (% 100 berunez osatua) bidez elkar lotuz.\nBerga izen teknikoaz ezagutzen diren berunak T bikoitza osatzen duten zerrendak dira, eta kristalak sartzeko zuloak edo “bideak” dituzte (T bikoitzak sortutako bi bideen artean arima izeneko gorputza dago).\nBergak zerrendatan heltzen dira: barruan 4 bat mm-ko espazioa dute, eta kanpoan 7 mm ingurukoa. Gero, kasuan kasuko beharren arabera (kristalaren tamaina kontuan hartua) prestatzen ditu artisauak. Horretarako, profilatzeko makina erabiltzen du: kojinete batzuen bidez, zerrendak hotzean desitxuratu eta nahi duen tamainako bergak lortzen ditu. Hainbat kojinete-joko ditu zeregin horretarako.\nBerga motako berunek, T bikoitza osatzen dutela, hainbat ezaugarri izan ditzakete:\n3 eta 7 mm bitarteko “bideak” (zuloa alde bietan, kristala sartzeko).\n3 eta 12 mm bitarteko kanpo-zabalera edo “hegala”.\n3 eta 12 mm bitarteko lodiera edo arima kanalen artean.\nNeurriak tamainaren araberakoak izaten dira. Horrela, 3 mm-ko bidea daukan berga batek bospasei mm-ko zabalera eta 3 mm-ko arima izan ditzake.\nLehen, beraiek egiten zituzten bergak sortzeko berunezko zerrendak: beruna urtu eta salda lingote-ontzi batean sartzen zuten. Ontziak 3 bide zituen, 3 zerrenda ateratzeko. Behin hoztutakoan, zerrenda perfilatzeko makinan sartu behar da, nahi den tamaina emateko.\nBeiratea beruneztatuta dagoenean, “bergen” ertz edo mutur guztiak eztainuz soldatzen dira (% 65 eztainua eta % 35 beruna). Gero, piezari alde batetik buelta ematen zaio, eta beste aldea berdin soldatzen da\n8.- Betuna eman\nAurreko prozesua bukatutakoan, betuna ematen zaio. Produktu hori artisauak berak egiten du, linazi-olioarekin eta bismuto-oxikloruroarekin. Lehortzen utzi eta gero zerrautsaz igurzten zaio, betuna kentzeko. Horrela, produktua kristalen eta “bergen” arteko tarteetan sartzen da, eta lehortu eta gogortutakoan, pieza gogor-gogorra lortzen.\nEz dugu ahaztu behar beirateek bi alde dituztela, baina alde bakar batetik begiratzeko sortzen direla.\nBeirate handiei dagokienez, beira babesteko, ate zabukarietakoei sendotasun handiagoa emateko edo kanpo aldean ezartzeko, hainbat konponbide erabiltzen dira:\nA.- Atzean hagaxka metalikoak ezarri eta beirateari alanbreekin lotzea. Lehen horixe egiten zuten beti, ondoren azalduko ditugun bi sistemak nagusitu ziren arte. Gaur egun, beirateetan ia ez da hagatxorik ezartzen.\nB.- Atzean “ESTADIT 3 +3” motako kristala ezartzea. Gardena da, eta kristal lauz eta plastiko-geruza gardenez dago osatuta. Horrekin batera, beste kristal bat ere finkatzen dute, biek pieza bakarra osatzen dutela. Beiratearen kanpo-aldean kokatzen dute, babesteko.\nC.- Beste aukera bat beiratea CLIMALIT barruan (bi kristalen artean) sartzea da. Gero, hutsean zigilatzen dute, ertzetik. Horrela, ogitarteko antzeko bat sortzen da, beiratea barruan dagoela.\nDuela 20 urte inguru, berunezko bergen ordez aluminio zuriz edo urdinez egindako batzuk erabiltzeko ohitura hedatu zen. Baina arazo bat zegoen: material horrekin ezin da bihurgunerik sortu, eta beraz, irudi geometrikoko beirateetan baino ezin zitekeen erabili.\nGure artisauaren ustez, ez dira hain estetikoak, aluminioa askoz ere gehiago nabarmentzen delako, eta, adierazi dugunez, ez duelako balio bihurguneak eta marrazki artistikoak egiteko.\nBatzuetan, labean hutsik dagoen tokian “jolasean” ibiltzen dela esan digu José Javierrek: beira-botilak desitxuratzen eta hautsontziak eta bestelako gauzak, batzuk bitxiak benetan, egiten aritzen da.


Mondragon Assemblyk 100 MW-ko front line bat instalatu du Teriak Industrial Group-entzako Egipton — TUlankide MONDRAGON\nMondragon Assemblyk 100 MW-ko front line bat instalatu du Teriak Industrial Group-entzako Egipton\nEguzki-panelak muntatzeko lineen fabrikazioan aditua den euskal kooperatibak proiektu berri bat gehitu du Afrikako iparraldean.\nMondragon Assemblyk, eguzki-energiaren sektorerako muntaketa-lineak fabrikatzen eta automatizatzen esperientzia handia duenez, 100 MW-ko modulu fotovoltaikoak ekoizteko front line bat hornitu eta jarri du martxan Kairon, Egipton. Proiektua 2019ko azken hiruhilekoan jarri zen martxan.\n“Giltza eskura” proiektua da, eta enpresari hainbat eguzki-modulu ekoizteko gaitasun handia emango dio, kristal bikoitzeko bi aurpegiko moduluetatik eta ebakitako zeluletatik hasi eta efizientzia handiko mono PERC panel estandarretaraino. Teriak Industrial Groupek funtsezko pieza izan nahi du Afrikarentzat energia garbiaren ekoizpenean, urteko 100 MW-ko potentzia ahalmenarekin.\nMondragon Assembly eta bere presentzia MENA-n\nMondragon Assembly erreferentziazko enpresa bihurtu da eguzki-energiaren sektorean, mundu osoan modulu fotovoltaikoak fabrikatzeko giltza eskura erako ekoizpen-lineak hornituz.\nHaythem Zhiouak, Mena eskualderako (Ekialde Ertaina eta Ipar Afrika) International Sales Managerrak, adierazi zuenez, "Hau ez da gure lehen proiektua Egipton, aurretik Arab International Optronicserako 50 MW-ko modulu fotovoltaikoak muntatzeko linea bat prest jarri baikenuen".\nEra berean, Zhiouak adierazi zuenez, "Mondragon Assemblyn gure bezeroen ondoan egotea da gure helburu nagusietako bat, gehien behar duten uneetan zuzeneko laguntza eskainiz. Hori dela eta, tokiko talde tekniko bat daukagu, MENA eskualde osoan laguntza ematen duten proiektuburuez eta bikain prestatutako teknikariez osatua dagoena ".\nNegozioan emandako 40 urteei esker, Mondragon Assembly erreferentziazko enpresa bihurtu da eguzki-energiaren sektorean, mundu osoan modulu fotovoltaikoak fabrikatzeko “giltza eskura” ekoizpen-lineak hornituz.\nIgor Herrartek, EMEA eskualderako International Sales Managerrak, adierazi duenez, "Mondragon Assemblyk 20 urte baino gehiago daramatza eguzki-sektoreari irtenbide berritzaileak ematen, eduki teknologiko handiarekin, eta ildo horretan jarraituko du datozen hamarkadetan. Ibilbide luzeko enpresa gara, eta gure helburua ez da ekipoak eta lineak saltzea soilik, baizik eta, ahalik eta kalitate handienarekin, gure bezeroekin lankidetzan aritzea modulu fotovoltaikoen serieko fabrikazioa bermatuz. Gure ustez, zerbitzua da gure balio erantsirik handiena. Teriak Industrial Group-erako linea hau MENA eskualdean instalatzen dugun zortzigarren linea da. "\nHalaber, Herrartek adierazi duenez, "ezagutza-transferitzerakoan bezeroen beharretara egokitzeko moduko programa oso bat dugu; honek moduluen diseinua eta ziurtagiriak, lehengaiak, prestakuntza eta mantentze-programak barnebiltzen ditu, besteak beste".\nMONDRAGON Assembly Taldeari buruz\nNazioarte mailako talde bat da, automatizazio eta muntaketa soluzioen garapenean espezializatua. Jada sei ekoizpen lantegi ditu:\nAretxabaletakoa (Gipuzkoa), Taldearen egoitza nagusia baita; Mexikokoa, Frantziakoa, Alemaniakoa, Txinakoa eta Brasilekoa, eta horrez gain filial bat ere badu, Indian. Lana, berriz, hainbat sektoretan egiten du, esaterako eguzki energiaren, automozioaren, etxetresna elektrikoen osagaien, kosmetikoen, gailu medikoen eta osagai elektronikoen sektoreetan.\nTeriak Group-ari buruz\nTeriak Group Egiptoko enpresa pribatu bat da, Egipto eta Ekialde Hurbilerako automobilgintzarako piezak fabrikatzen espezializatua.\nTaldea 1975ean sortu zen eta bere operazioen hedapena egin du azken lau hamarkadetan Kairon eta Egipton kokatutako sei lantegi izan arte, 700 langile inguru dituzte guztira.\nIkerlanek 2019ko fakturazioa berdintzea lortu du 2020an guztira 23,8 milioiko diru-sarrerekin\n2020an berezko ikerketa jardunen ondorioz diru-sarreretan 12,3 milioi euroko zenbateko errekorra erdietsi ziren eta enpresekin egindako I+G arloko proiektuen ondoriozkoetan 10,8 milioi euro.\nMarkina-Xemeinen kokatutako Leartikerrek aparteko hazkundea izan du azken 5 urteetan, eta horren adierazgarri da lortu berri duen Foku Anitzeko Zentro Teknologikoaren akreditazioa. Izendapen berria dela eta, erakundeetako ordezkariek zentroa bisitatu dute.\nElkar-Lanek 113 kooperatiben sorrera bultzatu du Euskadin 2020an, 318 enplegu sortaraziz\nAraban, Bizkaian eta Gipuzkoan sortutako 113 kooperatibetatik ia erdiak zerbitzuen sektorekoak eta ostalaritzakoak dira. Batez beste, 2,8 lanpostu sortu da entitate bakoitzeko.\nMondragon Assembly-k baikor begiratzen dio etorkizunari\nKooperatibak 60 milioi euroko fakturazioa izan zuen 2020an, eta ekitaldirako aurreikuspenak gainditu zituen.


Egoitza berria 2020an irekiko du | Egoitza berria 2020an irekiko du – iparraldekohitza\nIpar Euskal Herriko Elikagai Bankuak janari biltzeko eta banatzeko egoitza berria izanen du zenbait hilabeteren buruan, Baionan. Baldintza hobeetan aritzeko aspaldiko eskakizuna gauzatuko da horrela. Urte osoan banatzen die berreskuratu janaria gizarte elkarteei.\nZaharkitua du gaur egun Aturri hegi eskuinean erabiltzen duen biltegia Elikagai Bankuak. Janari atxikitzeko ez baitezpada hain egokia. Aspaldiko aldarrikapena zuen egoitza berri eta egokiarena. Euskal Elkargoa sortu baino lehen lotu ziren Baiona eta Angeluko hautetsiak gaiari, eta elkargo berriak jarraipena eman zion. Heldu den abenduan edo 2020ko urtarrilean zabaltzekoa dute, Resplandy kai puntan, lehengo Mosoroletako burdinolen eremuan.\nIpar Euskal Herrian 7.000 familia laguntzen ditu Elikagai Bankuak. Azken urteetan emendatuz joan den kopurua. 160 boluntario ari dira urte osoan janari biltzen, errezibitzen, bereizten eta banatzen. Bi langile ditu; ez denbora osoz, haatik. Mila tona hazkurri biltzen ditu urtean, Lapurdi itsasaldeko 21 supermerkatutarik. Duela lau urte oraino, supermerkatuek soberakinak botatzen edo berdin isuri kimikoz funditzen bazituzten, berant etorri den lege berriak debekatzen die halakorik egitea, eta, ondorioz, aise janari soberakin gehiago heldu zaie gizarte elkarteei. Elikagai Bankuak duen xedearen betetzeko bide bat da, beraz. “Elikagai Bankuaren izpiritua bera kitorik izatearena da”, zehaztu du Philippe Bonenfant Lapurdi, Baxenabarre eta Zuberoa lurraldeetako Elikagai Bankuko presidenteak. Hazkurri laguntzan, egiturarik gotorrena da. “Ipar Euskal Herriko hazkurri laguntzaren %70 ordezkatzen dugu”. Beren aldetik lan egiten duten Bihotzeko Ostatuak eta Sokorri Katolikoa dira beste egitura nagusiak.\nEz da bakarrik azaroan ari janari biltzen elkartea, urte guzian baizik. “Azaro bukaerako bilketa gure urteko bilketaren %10 da”. Ez du berak zuzenki banatzen janaria behardunei, baizik eta lan hori beren gain hartua duten elkarteei: Gurutze Gorria, Emmaus eta tokian tokiko gizarte elkarte ttipiagoak. “Hiriko Gizarte Ekintza Zentroetan ere banatzen dugu janaria, saski moldean eta apairu saski gisa. Badira gizarte janari-saltegiak antolatzen dituztenak ere”. Janari saltegi ttipi arrunt bat bezala antolatuak dira horiek, herritar xumeenek beren erosketa egiteko gisan. “Beharretan diren familiak zein diren ikusirik, gizarte laguntza zerbitzuek bidaltzen dituzte halakoetara, eta supermerkatu arrunt batean baino aise merkeago eskura ditzakete hazkurriak”.\nJende gero eta gehiago nekezian bizi da. Gizarte laguntzako elkarteek berehala ikusten dituzte neurri sozialen ondorioak, eta bistakoa da Bizitegirako Pertsonako Laguntzaren murrizteak, konparazione, ondorio zuzenak dituela xumeen moltsetan. Behardunen gaur egungo batez besteko irabaziak adierazgarriak dira; Bonenfant: “Familia pobreen bana besteko diru sartzea 830 euro da. Ordaindu behar dituzularik etxe alokairua, jantziak, eta, gainera, haurrak baldin badituzu hazteko, ez zaizu deus gelditzen janariarendako. Orduan, 93 euroko hazkurri laguntza inportantea da”.\nElkartea eginahala entseatzen da janari orekatua banatzen osagaien aldetik, osagarrirako kaltegarri diren hazkurrien ekiditeko. “Jakina da pobrezian diren familiek gaizki jaten dutela. Zeren eta supermerkatuetan jateko merkeenak dira: gizenak, azukredunak direnak. Frantzian diabetesa, kolesterola eta obesitatea sortzen da horrela”.\nElikagai Bankuko buruaren arabera behardun gehiegi izanagatik, Ipar Euskal Herrian doi bat gutiago dira zenbakietan: “Ipar Euskal Herrian 300.000 biztanlez goiti da, eta, Frantziari konparatuz, pobrezia doi bat apalagoa da, itsasaldea aberatsago baita”. Bizkitartean, desoreka argia dakusa itsasaldeko hiriguneetako laguntzan barnealdeari konparatuz. “Ondoko urteetan nahi genuke hazkurri laguntza baserri eremuan hedatu. Zaila da neurtzea, baina beharrak badira. Barnealdean auzo arteko elkartasun handiagoa badaiteke, edo baratze ttipi bat etxean. Jendeak ez du eskean ibili nahi”. Horrez gain, barnealdean gizarte laguntzetan izena ematen ez duten jende gehiago badela dio, hala nola bizitegi laguntzentzat. Zerbitzu eskasagatik, lurralde batzuetan enegu handiagoak dira, bestalde. “Atharratzen, janari laguntza behar dutenei galdegiten zaie Mauleraino joatea, baina ez da denei emana; kario gerta dakieke anitzi”.\nLaguntza elkarteengana janari bila heldu den jendearen profila ere zehaztu du: “Profilak anitz aldatu dira. Gehien aurkitzen ditugunak dira langile pobreak, erretretatuak, eta, orain, jende gazte-gazteak. Eta emazteak dira nagusiki: %69”. Dioenaz, buraso bakarreko familietan nagusiki ematzeak dira haurrekin. “Behar gorrira erotzearen arrazoiak ezagunak dira: eritasuna, dibortzioa, lanaren galtzea. Bakarrik diren gizonak gutiago heldu dira”.\nErbesteratuak ere laguntzen ditu Elikagai Bankuak. Alabaina, Pausa etorkinen behin-behineko aterpea irekiz geroz, astean behin janari banatzera joaten zaio.\nErretretan diren adineko jendeak dira elkartean nagusiki laguntzaileak, baina, orain, gazte batzuk ere heldu zaizkie artetan. Asiloa eskatzeko administrazio bideetan diren etorkinak ere heldu dira Atherbea elkartetik, besteak beste. Bi betekizun ikusten die horri lehendakariak: lan batean aritzeko parada eta frantsesaren ikastea. “Lan boluntarioa lana da, halere. Lanean aritzeko aukera bat da. Eta bidenabar frantsesez trebatzen laguntzen ditu”. Itzulikatze handia dute laguntzaileen artean, %20koa. “Normala den bezala, batzuk adinean aitzina joanak, beste batzuk akiturik”. Egunero, 40-50 laguntzaile biltzen dira egoitzan. Parte, hazkurri biltzen eta banatzen ibilki diren kamioi gidariak dira; parte, sartzen den janari guziaren bereizte, altxatze eta prestatze lanetan ari direnak. Azaroko janari bilketa kanpaina nagusirako, haatik, aise gehiago hurbiltzen dira aste hondar pare batez laguntzera.\nEraikin berria izanen du zenbait hilabete barne, beraz, Baionan, Euskal Elkargoarekin adosturik. Laguntzak badituzte estatutik eta Europar Batasunetik hazkurri laguntzaren sailean, baina Elikagai Bankuko presidenteak argi du erakundeek egin behar luketena dutela egiten herritarrek: “Diru laguntzak baditugu, eta, azkenean, estatuak egin behar lukeen lana egiten dugu elkarteek. Estatuak ez duenez egin nahi, diru laguntzak ematen dizkigu egin dezagun haren ordez”. Halaber tokiko erakundeentzat. “Egoitza dohainik uztea diru laguntza kukutu bat da”.\nAspaldiko galdea beteko da, hondarrean, eta baldintza aise hobeetan aritzeko parada emanen die. “Biltegi bat izanen dugu janari idorrentzat eta beste bat freskoentzat. Janari freskoarendako ganbera hotza izanen dugu, eta, datxekiola, gela aire girotukoa, bereizketa tenperatura emendatze handiegirik gabe egiteko”. Beste berrikuntza deskargatzeko gunearena izanen da. Gaur egun, kamioiak heldu direlarik, mekanika behar dute paleten jaisteko eta mugitzeko. Eraikin berrian, kamioiek plataforma izanen dute zuzenki barnera ekartzeko alde batetik, eta banatzekoak diren zamak beste aldetik eramateko. Beste langile bat hartuko du, gainera, Elikagai Bankuak, biltegi guzia kudeatzeko.\nKokagunea ere egokia zaio Bonenfanti. Aturri hegi ezkerrean da, autobide jalgitzean berean, Mugerreko pleita gunetik hurbil, bide bazterrean. “Gainerat, segurtamena eman digute Elkargoko autobus konpainiak autobus lerro berri bat ezarriko zuela Repslandy kaian”. Mugikortasuna erraztuko baizik ez baitu.\nBaionako besten irekitzeko elkarte gomitatuen artean zen Elikagai Bankua, herenegun.


Benta Zaharraren parkingaren gainekoa – EHBildu Hondarribia\n2018-09-27 -(e)an bidalia egilea EHBildu Hondarribia\nBenta Zaharraren parkingaren gainekoa\nUda hasieran, gaian iritzi kualifikatua duen kide batek jakinarazita, gure kezka azaldu genuen Udalean, Hirigintza batzordean hain zuzen ere, Benta Zaharreko parkinga eusten duen egituraren egoera tamalgarria zela eta, argazkiz hornituta.\nUdal arkitektoak bere gain hartu zuen eta zegokion erakundean jakinarazi eta eskaera bideratuko zuenaren hitza eman zigun. Ez dugu zalantzan jartzen udal teknikariren lanik, baina erantzunik jaso ez genuenez, badaezpada, beste mezu bat helarazi genion Udal Arkitektoari abuztuaren 23an, gure larritasuna adieraziaz.\nUdal Arkitektoak bere ardura eta lana ondo beteaz, (udal honetan kasu guztietan gertatzen ez denez) Eusko Jaurlaritzako Portu eta Itsas Gaietarako Zuzendaritzak, gaia bereganatu eta proiektua prestatu du, beharrezko konponketak burutzeko.\nHonaino, ohiko prozedura: herritarren bitartez gabezia bat antzeman eta komunikatu, herri ordezkariak garen neurrian erantzukizunez dagokion tokian jakinarazi eta jarraipena egin, eta diskrezioz eta eraginkortasunez, udal langintzan eragin.\nGertatutakoaren argitan ordea, ez da berdina guztien jokabidea.\nItzela izan zen sorpresa, joan zen ostiraleko Hitzan albistearen berri irakurri genuenean. Herriko korrespontsalaren hitzetan, aipatu arazoa, Abotsanitz alderdiak bideratu zuen, irtenbidea eman, komunikatu eta abar, kasu jakin honetan, ezer gutxi egin ez duenean; are okerragoa dena, gure interbentzioaren aipamen ñimiñoena ere egin gabe.\nEz gara gu auto-laudoriotan ibili zale, gu ez ginen Udalean sartu medailak paparrean jartzeko, egiten dugun lana bere gauza on eta akats guztiekin, jendarte hobeagoa lortzearen bidean, ahal dugun ekarpentxoa egitean datza, eta emaitzaren bat gauzatu ezkero, horixe da guretzat saririk handiena.\nBeste talde batek gure lana baliatzea, hobekuntza batzuk bereak balira bezala jendearen aurrean aurkezteko, aldiz, espero ez genuen edukazio eta errespetu politiko falta nabarmentzat hartu dugu; are handiagoa, edukazio eta errespetu hori bereziki zaindu izan dugunean talde horrekin.\n3 erantzun “Benta Zaharraren parkingaren gainekoa” bidalketan\n“Orain argi ulertzen dut gertatutakoa. Lotxagarria Asierren kazetari lan eskasa eta Abotsanitzen putre azpijokoa. Aski da!”\nXabier Bengoetxea Erriondo(e)k dio:\nXabier Bengoetxea Erriondo naiz, Hondarribiko EHBilduko watxap taldeko partaidea. Ez dut ongi ulertzen zure iruzkina, baina uste dut EHBilduren oharretik hartu duzun azken puska hori eta nik watxap talde horretan egindako iruzkinak bata bestearen ondoan jarrita EHBilduk kontraesan bat egin duela adierazi nahi duzula.\nKontesturik gabe kopiatu eta itsatsi dituzu bi iruzkinak, ni aipatu gabe eta gainera modu anonimoan egiten duzu. EHBilduk pentsatzen duena argi utzi du bere oharrean eta nik watxap talde horretan esan bezala Asier kazetaritzaren lana eskasa iruditzen zait eta Abotsanitzek alderdi politikoak darabilen putre azpijokoa lotxagarria. Hala pentsatzen dut nik pertsonalki ez EHBilduk. Ulertuko duzulakoan agur bat.\nUrko Etxebeste(e)k dio:\nKaixo. Urko Etxebeste naiz, OARSO BIDASOKO HITZAren zuzendaria. Sarrera honetan gure hedabideari erreferentzia egiten zaionez, hainbat zehaztasun eman nahiko nituzke. Zehaztasun hauek, Hondarribiko EH Bilduko kideei zuzenean emandakoak dira aldi berean, bai telefonoz (irailaren 21ean), bai posta elektroniko mezu pribatu bidez (irailaren 28an).\nJarraian doazen puntuak, lehen aipatu posta elektroniko mezuan bidalitakoak dira, baina egokitu egin ditut iruzkin honetarako. Mamia berbera da.\n– Benta Zaharrari buruzko albistea publikatu egin genuen, alderdi jakin batek horren inguruko informazioa bidali zigulako (posta elektroniko bidez Hondarribiko helbidera: hondarribia@hitza.eus), eta gaia interesgarria iruditu zitzaigunez, alderdi horrek bidalitakoa oinarri hartuta landu zen informazioa. Informazio hori, gerora, ikusi dugu hankamotz joan zela. Eta horregatik barkamena eskatu beharrean gaude.\n– Alderdi horren oharra iritsi arte, ez genekien deus ere gaiaz. Are gutxiago EH Bilduk horren gaineko lanketa sakona egin zuela. Aipatzen duzue diskrezioz eta eraginkortasunez egindako lana izan dela zuena. Hala izan da, baina joan den asteko ostirala arte (irailak 21), guk ez genekien deus ere.\n– EH Bilduk landutakoa esku artean izan bagenu, egon ziur, gurean publikatuko genukeela egindako lanketa, Hondarribiko EH Bilduren informazio guztiekin egiten dugun moduan. Beste alderdi politikoen ekarpenekin egiten dugun bezala, EH Bildurena ere sartuko genuke inolako zalantzarik gabe. Horretan dudarik ez izan.\n– Kontrasteaz: ez genekien deus ere EH Bilduren egitekoagatik gaia konpontze bidean dela. Baina esku artean beste alderdi baten oharra soilik izanda, hori izan genuen heldulekua gaia lantzeko. Gisa honetako gaietan zaila zaigu alde guztietara jotzea haien erreakzioak eta ekarpenak jasotzeko. Eromena litzateke edozein gairi buruzko albistea egiten ari garenean, gaiarekin harremana duten alde guztiekin hitz egitea, gainera ez dakigunean gai horri buruz (kasu honetan Benta Zaharrekoa) beste eragile batek, kasu honetan EH Bilduk, lanketa bat egin duenean.\nAurreko puntuak dira aurreko egunetan EH Bilduko kideei emandako azalpenak.\nUtzi erantzuna Xabier Bengoetxea Erriondo(r)i Utzi erantzuna\nAurreko bidalketaAurrekoa 2018ko irailaren 8an GORROTOARI STOP!\nHurrengo bidalketaHurrengoa Alardearen inguruko gertakarien harira aurkeztutako mozioa


Goizeko 06:10ean gertatu zen istripua N1 errepidean, Tolosaldeko Ataria-k jaso duenez. Trailerra Villabona (Gipuzkoa) parean atera zen errepidetik, eta zubi batetik zintzilik geratu zen. Errepidea itxi egin behar izan zuten Madrilgo norabidean. Bi beharginak Asuncion klinikara eraman zituzten, zaurituta, eta bertan artatu behar izan zituzten.\n2019. urtea hasi zenetik, gutxienez, 33 langile erail dituzte Euskal Herrian.


Irekia Eusko Jaurlaritza - Gobierno Vasco :: Eusko Jaurlaritza datorren urtean hasiko da Espainiako Gobernuak kendu zuen 2012ko abenduko aparteko ordainsaria itzultzen. (2014-10-28(e)ko Kontseiluan hartutako erabakiaren laburpena)\nEusko Jaurlaritza datorren urtean hasiko da…\naparteko ordainsarien aurreratzea\nKendutako aparteko ordainsariaren laurden bat itzuliko du, eta horrek 50 milioi euro inguruko eragina izango du aurrekontuetan.\nGainera, hirugarren urtez jarraian, 2015eko ekaineko eta abenduko aparteko ordainsariak urtarrilera eta uztailera aurreratuko ditu, hori ez egiteak Euskadiko kontsumoan edukiko lituzkeen ondorio negatiboak saihesteko.\nEusko Jaurlaritzak gogorarazi du Konstituzio Auzitegiak 2012ko abenduko aparteko ordainsaria kentzearekin eta funtzionarioen soldatetako beste murrizketa batzuekin lotutako lau konstituzio-kontrakotasuneko auzi ere dituela ebazteko.\nEusko Jaurlaritzak 2015ean ordainduko ditu Espainiako Gobernuak dekretu bidez kendu zuen aparteko ordainsariaren, 2012ko uztailaren 1etik abenduaren 31ra sortutakoaren, lehen 44 egunei dagokien zatia. Hala, kendutako aparteko ordainsariaren laurden bat inguru jasoko dute EAEko herri-administrazioko 70.000 langile inguruk. Neurri horrek 50 milioi euroko eragina izango du aurrekontuetan. Hala ere, ez die eragingo aparteko ordainsaria kenduko zela iragarri aurretik eta 2012ko bigarren seihilekoan kontzeptu horrengatik zenbatekoren bat jaso zutenei.\nGainera, Eusko Jaurlaritzak erabaki du, hirugarren urtez jarraian, datorren urteko aparteko ordainsariak urtarrilera eta uztailera aurreratuko dituela. Izan ere, oraindik goiz iruditu zaio aparteko ordainsarien normaltasunera itzultzeko. Eusko Jaularitzak uste du, neurri hori hartu ezean, Euskadiko kontsumoari negatiboki eragingo liokeela.\nBi erabakiak EAEko 2015eko Aurrekontu Orokorren Legean sartu ditu.\nEusko Jaurlaritzak gogorarazi du Konstituzio Auzitegiak 2012ko abenduko aparteko ordainsaria kentzearekin eta funtzionarioen soldatetako beste murrizketa batzuekin lotutako lau konstituzio-kontrakotasuneko auzi (*) ere dituela ebazteko. Laster beteko dira bi urte Konstituzio Auzitegiak ebatzi zuenetik Eusko Jaurlaritzak ezin zuela 2012ko abenduko aparteko ordainsaria ordaindu. Eusko Jaurlaritzaren ustez, auzitegiak errekurtsoari buruz ebazteko astia izan du. Hala, milaka funtzionarioren ezegonkortasun-egoera konponduko luke eta EAEko herri-administrazioek arau-marko egonkor batean arlo horretan jardun ahalko lukete.\n(*) Espainiako Gobernuak errekurtsoa Konstituzio Auzitegian, Eusko Jaurlaritzak 2012ko abenduko aparteko ordainsaria ordaintzea erabaki zuelako. Eusko Jaurlaritzaren hiru errekurtso, aurrekontu-egonkortasuna bermatzeko eta lehiakortasuna bultzatzeko neurriei buruzko uztailaren 13ko 20/2012 Errege Lege Dekretuaren aurka eta 2012ko eta 2013ko Estatuko Aurrekontu Orokorren legeen aurka.


Egiteke dagoen eztabaida | CES Vasco\nEuropak xede global bat ezarri dio bere buruari: BPGaren % 3a garapen eta berrikuntzan izatea. Hasierako egoera oso desberdina da herrialdeen arabera, eta ondorioz, herrialde bakoitzaren helburu zehatzak bestelakoak dira. Herrialde aurreratuenek, hau da, Finlandiak, Suediak edo Danimarkak, jada bete dute egun Europak ezarri duen xedea; Austriak eta Alemaniak ere ia bete dute helburu hori. Espainiak 2020. urterako % 2ra heltzea ezarri du helburutzat.\nEAEn 2014an % 1,93 izan zen, aurreko urtean baino gutxiago. Hala adierazi da Euskadiko Ekonomia eta Gizarte Arazoetarako Batzordeak argitaratutako “EAEko 2015eko Memoria Soziekonomikoan”. 2014an Euskadin G+B arloko jardueretan 1.298,8 milioi euroko (Eustat) inbertsioa egin zen, 2013an baino % 2,1 gutxiago. Hori ere inflexio puntu garrantzitsua izan zen. Ehuneko horren per capita gastua 594,8 euro izan zen; aurreko urtean 605,2 eurokoa izan zen.\nGure autonomia erkidegoa oraindik Europak ezarritako helburutik urrun dago, eta EGABek azpimarratu duen moduan, egoera horrek botere publikoen eta parte hartzen duten eragile ekonomiko eta sozialen arreta berezia eskatzen du. Erreferentziazko herrialdeen baliabide ekonomiko, tekniko eta giza baliabideak badauzkagu, zergatik ez dauzkagu emaitza berdinak? Zer dela eta inbertsioa areagotzeak ez dakar, esate baterako, patente kopuru gehiago (arlo horretan ohiko adierazleak dira) izatea? Eztabaida egiteke dago, eta premiazkoa da eztabaida horri ahalik eta hoberen heltzea gure enpresa-sareak egungo ekonomia globalizatuan indarra izan dezan.


Vitoria-Gasteizko Udalaren web-orria - Ingurumen jarduerako arloak - Klimaren aldeko ekintza\nHerritarrak eta udalerriko sektore guztiak sentsibilizatzeko eta klima-aldaketaren aurkako borrokan inplikatzeko kanpaina\nKEIEP 2030. HAR EZAZU PARTE\nGure hirian ondorio zuzenak dituen mundu-mailako arazoa\nKlima-aldaketa planeta osoaren ingurumen-erronkarik premiazkoena da. NBEren Klima-aldaketari buruzko Gobernuarteko Adituen Taldeak (IPCCk) baieztatu duenez, gizakiaren jarduerak eragin du XX. mendearen erdialdetik gertatzen ari den atmosferaren berotze globala. Azken 150 urteotan, munduko tenperatura 0,8 gradu zentigradu inguru igo da, eta ildo beretik jarraituko duela aurreikusten da. Klimaren aldaketa horiek ondorio zuzenak ari dira eragiten sektore guztietan.\nZenbait ikerlanen arabera, Vitoria-Gasteiz da ondorio horiek pairatzeko arriskurik handiena duen euskal hirietako bat. Ereduen bidez aurreikusitakoaren arabera, tenperatura kontinentearen batez bestekoaren gainetik igoko da, prezipitazioak gutxitu egingo dira, ibaietako urteko emaria eta laborantza-produktibitatea murriztu egingo dira, heriotza-tasak gora egingo du bero-boladen eraginez eta abar. Klima-aldaketaren aurkako 2050erako Euskal Autonomia Erkidegoko Estrategian jasotako aurreikuspenen arabera, mende honetan, gure ingurunean, batez besteko tenperatura 2,5 gradu zentigradu igo daiteke neguan, eta 5,5 eta 7 gradu zentigradu artean udan. Era berean, bero-boladen iraupena % 150 luza daiteke mende-bukaerarako.\nZer egiten ari gara horri aurre egiteko?\nVitoria-Gasteizek 2006an ekin zion klima-aldaketaren aurkako borrokari, Klima Aldaketa Prebenitzeko Vitoria-Gasteizko 2006-2012 Estrategiaren bidez (egun ez dago indarrean). 2012rako CO2 isurtzeak urtean 300.000 tona murriztea zen helburu nagusia, eta, epe luzera, Vitoria-Gasteiz «karbonoan neutroa» den hiri bihurtzea.\n2009an Europako Alkateen Ituna(Beste leiho batean irekiko da) sinatu ondoren, Vitoria-Gasteizek 2006an baino % 20 CO2 gutxiago isurtzeko eta Klima-aldaketaren aurkako plana lantzeko konpromisoa hartu zuen. 2010eko uztailaren 23an, Udaleko Gobernu Batzarrak Klima Aldaketaren aurka Borrokatzeko 2010-2020 aldirako Plana onartu zuen. Plan horrek 2006ko Estrategiaren eta 2007-2012 aldirako Energiaren Tokiko Planaren helburuak eta ekintzak batu eta eguneratu zituen, Europako Alkateen Itunean jasotako konpromisora egokitzeko. Hala, planaren helburua zen berotegi-efektuko gasen isurtzea % 25,7 murriztea 2020rako.\nVitoria-Gasteizko Klima Aldaketaren aurka Borrokatzeko 2010-2020 Planaren esparruan egindako ekintzak:\nKarbono gutxiago erabiltzen duen energia-eredu baten aldeko apustua\nUdal-eraikinen energia-eskakizunak, instalazio termikoak eta barruko argiztapena (LED) hobetzea.\nUdal-instalazioetan energia kudeatzeko sistemak jartzea.\nHiriko argiteriaren eta semaforo-argien efizientzia hobetzea.\nEnergia termiko eta elektriko berriztagarria ekoiztea udal-instalazioetan.\nEtxebizitzen eta eraikin tertziarioen energia-errendimendua hobetzea\nInguratzailearen eta lehendik dauden etxebizitza-eraikinen instalazio termikoen birgaitze energetikoa.\nSmartEnCity proiektua Koroatzearen auzoan.\nEtxeetan eta zerbitzuen sektorean energia-kontsumoa murriztea.\nZerbitzuen sektoreko enpresetan energia aurrezteko ekimenak martxan jartzea, Itun Berdearen esparruan.\nEtxebizitzetan eta eraikin tertziarioetan energia termiko eta elektriko berriztagarria ekoiztea.\nHirian mugikortasun jasangarria bultzatzea\nGarraio publikoa hobetzeko ekintzak: linea berriak, autobus-erraiak eraikitzea, 10 autobus hibrido berri ekartzea (elektrizitatea eta diesela erabiltzen dutenak), autobus elektriko adimenduna eraikitzea (gaitasun handiko mugikortasun elektrikoko proiektua) eta tranbia unibertsitate-campuseraino iristea.\nBizikleta bidezko mugikortasuna hobetzeko ekintzak: bidegorri berriak, bizikleta-aparkalekuen sarea jartzea, 30eko eremu gehiagorekin trafikoa baretzea eta abar.\nOinezkoen mugikortasuna hobetzeko ekintzak: superetxadiak ezartzea eta kaleak berritzea oinezkoen mugikortasuna hobetzeko, Erdi Aroko hirigunerako irisgarritasun bertikala hobetzeko proiektua eta abar.\nHiri-zerbitzuen eskaintzaren efizientzia hobetzea\nEremu publikoan eta eraikinetan esku hartzeko ekintzak, hirian efizientzia eta erresilientzia hobetzeko: Gasteiz hiribidea eraberritzea, Europa Biltzar Jauregia berritzea (fatxada berdea sartzea) eta eraikinaren isolamendu termikoa eta efizientzia energetikoa hobetzea, Zabalganako gizarte-etxeko estalki berdea eta abar.\nUraren zikloaren kudeaketa hobetzea\nUdal-sarean jaso, tratatu eta banatutako ur-kantitatea (eta, ondorioz, horri lotutako energia-kontsumoa) murrizteko ekintzak.\nAraztegian sartzen den hondakin-uren emaria (eta, ondorioz, elektrizitate-kontsumoa) murrizteko ekintzak.\nUraren etxeko kontsumoa murriztea (biztanle eta eguneko 117 litrotik 106 litrora).\nUr-eskaera kudeatzeko ekintzak: Futura plana.\nUdal-hondakinen kudeaketa hobetzea\nTratatu gabeko hondakinen efizientzia eta berrerabilera handitzea, eta zero isurtze lortzeko bidean aurrera egitea.\nHondakinetatik energia berriztagarria ekoiztea.\nHerritarrak sentsibilizatzea eta kontzientziatzea\nHerritarrak sentsibilizatzeko jardunaldiak, kanpainak eta ikastaroak antolatzea: Europako mugikortasun-asteak, energia eta hondakinak, Etxe Berdeen programa, udal-kanpainak, modu efizientean gidatzeko ikastaroak eta abar.\nUdal-zerga batzuetan (kontsumoaren gaineko zergan, ondasun higiezinen gainekoan, trakzio mekanikoko ibilgailuen gainekoan eta ekonomia-jardueren gainekoan) ingurumen-hobariak sartzea.\nVitoria-Gasteizko Klima eta Energia Jasangarrirako 2021-2030 Plana prestatzeko prozesua abian jartzea: planaren lanketa bukatzear da eta bi ekintza-plan biltzen ditu:\nEnergia Trantsiziorako Ekintza Plan Integratua, berotegi-efektuko gasen isurtzeak gutxitzeko eta hiriaren energia-trantsizioan aurrera egiteko helburuarekin.\nKlima Aldaketara Egokitzeko Ekintza Plana, udalerria klima-aldaketara egokitzeko estrategia lantzeko eginkizun nagusia duena.\nVitoria-Gasteiz karbonoan neutroa bihurtzea 2050erako.\nUdal-mugartean berotegi-efektuko gasen isurtzeak % 55 murriztea, gutxienez, 2030ean (2006koekin alderatuta), isurtze-eskubideen salerosketan sartuta ez dauden sektoreetan (etxebizitzak, zerbitzuak udala barne, barruko mugikortasuna eta lehen sektorea).\nUdalerriaren erresilientzia-gaitasuna areagotzea, klima-aldaketaren eraginetara egokituz (zaurgarritasuna eta klima-arriskua murriztea).\nUdalaren energia-kontsumoa % 35 gutxienez murriztea, 2030erako.\nUdal-eraikinetan energia berriztagarrien erabilera % 32 handitzea, 2030. urtea baino lehen.


China Ruberlon O Ring fabrikatzaileak eta hornitzaileak - Zhonggao\nHasiera > Produktuak > O Ring > Gomazko O eraztuna\nRuberlon O Ring\nRuberlon O Ring abantaila nagusia: Lehenik eta behin, ezaugarri anti-kimiko bikaina. Ia euskarri guztiei aplikatzen zaie.Bigarrenean, tenperatura tartea oso zabala da. (-30 ° C-tik 200 ° C ingurura). Hirugarrena, konpresioaren aurkako funtzioa oso ona da. Lau olio-froga, alkalien erresistentzia, elastiko ona eta bizitza luzea.\nRuberlon O Ring Deskribapena:\nRuberlon O Ring parametroa:\n2. Fabrikatzaile profesionala. Ongi etorri gure fabrika edozein unetan bisitatzera\nZigilua denbora luzez gordetzeko ordezko pieza gisa erabili ohi da. Honelakoen eraginpean: distortsionatua, oxigenoa, ozonoa, argia, beroa, hezetasuna, olioa edo disolbatzailea, O-ring eraldaketaren propietate fisiko eta kimikoengatik izan daiteke. DIN7716, ISO2230, DIN9088 gomazko zigilu estandarraren tamaina, oinarrizko arauak garbitu eta mantendu. Material motaren arabera, estandar horiek biltegiratzeko baldintzetan eta biltegiratzeko epean gomendatutako balioetan xedatutakoa jasotzen da.\nâ— † argia: eguzkiaren argia eta argi artifizial indartsua UVekin saihesteko. UV babes poltsek babes onena eskaintzen dute. Gorri edo laranja kolore margotua edo eguzkitako krema itsastea proposatutako biltegiko leihoetan.\nâ— † oxigenoa eta ozonoa: kautxu-materialak airearen zirkulazio-fluxuaren eraginpean egotea saihestu behar du. Helburu hori lortzeko ontzi, bilgarri eta biltegiratze bidez ontzi hermetiko edo beste baliabide egoki batean gorde. Ozonoa kaltegarria da, elastomero asko biltegiratzeko ekipamendu hau ekiditeko: merkurio lurrunezko lanpara, goi tentsioko ekipamendu elektrikoak, motorrek txinpartak edo elektrizitate estatikozko ekipoak sortuko dituzte.\nBai, moldatutako gomazko eta silikonazko gomazko produktuak kolore desberdinetan ekoitz ditzakegu. Kolore kodea beharrezkoa izango da eskaera egin ezkero.\nHot Tags: Ruberlon O Ring, fabrika, pertsonalizatua, fabrikatzaileak, Txina, merkea, hornitzaileak\nGomazko nitrilo eraztunak\nNeoprenozko O Eraztunak\nGomazko NBR eraztuna


Zimurrei ongi eutsi die zientziak\nObjektu bustien maneiua hobetzeko asmotan, gizakion berezko erreflexuak eboluzionatu zutela dio ikerketa batek.\nEsku eta hanketako azala urarekin zimurtzearen arrazoia ezagutzen dutela diote zientzialariek. Laborategian burututako frogek egiaztatu dute zimurtuak dauden atzamarrek, bustiak edo urperatuak dauden objektuen gain dugun kontrola hobetzen laguntzen dutela.\nUr berotan egon ondorengo atzamar zimurtua\nOrain arte, zimurrak azalak inguruko ura zurgatzen zuelako sortzen zirela uste genuen. Ikerlariek, 1930 urtetik jakin izan dute zimurtzea ez dela atzamarretako nerbioetan kalte bat egotearen ondorioa, nerbio-sistema autonomoak bultzatutako nahi gabeko erantzuna baizik. Berez, azal azpian dauden odol-hodien konstrikzioak dira zimurrak agertzearen arrazoia.\nHonen inguruan egin den azken ikerketan, partehartzaileek objektu busti edo lehorrak jaso zituzten 30 minutuz ur berotan murgilduta egon ondorengo atzamarrekin edo atzamar lehorrekin. Atzamar zimurtuak zituztenek azkarrago jaso eta kontrolatu zituzten objektuak. Gainera, ez zen desberdintasunik egon objetu lehorren jasotzean. Tom Smulders, Newcastle-eko Unibertsitateko eboluzio biologoak hau plazaratu zuen: zimurrek objetu bustia hobeto eustea baimentzen dute, ura bitarteetatik isurtzea eta azalera gehiagorekin eustea baimentzen dutelako, neumatikoetako zirrikituen antzera. Smulders-ek dio gure arbasoentzat ibaietako edo landare bustietako elikagaiak biltzeko abantailotsua surtatu zitekeela, baita euritan hanketako zimurrak izatea ere. Nahiz eta ikerketan ez zen objektu lehorrekiko kontrolean desberdintasunik aurkitu, biologo honek uste du eboluzioan zimurrek sentikortasuna murrizten dutelako ez direla modu iraunkorrean mantendu.


Lineako bideo ikastaroak sortzen hasteko moten eta tresnen gida Martech Zone\nLineako tutoriala edo bideo ikastaroa egin nahi baduzu eta tresna eta estrategia onenen zerrenda erabilerraza behar baduzu, azken gida hau maite duzu. Azken hilabeteotan, pertsonalki tresna, hardware eta aholku ugari ikertu eta probatu ditut interneten saltzeko tutorial arrakastatsuak eta bideo ikastaroak sortzeko. Eta orain zerrenda hau iragazi dezakezu gehien behar duzuna azkar aurkitzeko (aurrekontu guztietarako zerbait dago) eta berehala laster zure hurrengo ikastaroa sortzera.\nBegiratu, hasi gehien inspiratzen duenarekin eta irakurri zuretzako zerbait berezia prestatu dudalako eta inolako arrazoirengatik ez duzula galtzen ziurtatu nahi dut.\nLineako bideo ikastaroen grabagailua\nZure ikastaro edo tutorialerako sortu nahi duzun lehen bideo mota zure ordenagailuko pantailan (diapositibak, programak edo webguneak) ikusten duzuna erakutsi eta audioarekin iruzkintzea da. Teknikoki hori da gutxieneko inbertsioa eskatzen duena, baina arriskua da YouTube-n ikusten dudan jende gehiena gustatzen bazaizu, inork ikusiko ez dituen bideo aspergarri hilgarriak sortzea.\nHorregatik da garrantzitsua:\nDiapositibak gauzatzeaz arduratu\nLan egin asko zure ahotsaren erabileran\nTxertatu animazioak eta efektu bereziak\nEgin atsedenaldien eta beharrezkoak ez diren zatien mozketa gupidagabeak\nRecordCast pantaila grabagailua\nHasiberrientzat erabiltzeko software errazena eta osoena. RecordCast pantaila grabagailua intuitiboa da, ezaugarri ugari du eta% 100 doakoa da. Ordenagailua edo Mac edozein dela ere erabiltzen baduzu, zure ordenagailuan ondo kontrolatu dezakezu webean oinarrituta dagoelako. Doakoa izan arren, filigranik gabea, iragarkirik gabea eta definizio altuko grabazioak dira. Ezin da zure tresna kutxan falta. Gainera, integratutako bideo editorea eskaintzen du, liburuak, testuak, animazioak, gainjartzeak, trantsizioak eta edizio ezaugarri malgu ugari ditu: zatitu, handitu / txikitu, moztu, etab. RecordCast egokitze egokia da bideo ikastaroak edo tutorial errazak sortu nahi dituztenak.\nEman izena RecordCast-era doan\nehuna ezin hobea da bideo azkarrak sortu nahi badituzu, batez ere webgune edo software iruzkinak eginez. Hitz egin ahala, norabideak eman eta zirkulu dotorea erakusteko aukera ematen du, nahi duzun lekuan kokatzeko. Oso erabilgarria ere bideo iruzkinak zure lankideekin edo bezeroekin azkar partekatzeko. Oinarrizko kontua doakoa da eta negozio eta enpresa eskaintzak ere badituzte.\nIzena eman Loom doan\nApple gailu bat erabiltzen baduzu, Sreenflow da behar duzun irtenbidea: tutorial bikainak grabatu eta bideo edizio erdi-profesionala egitea. Ezaugarri aurreratu horiek gorabehera, erabiltzeko oso erraza eta intuitiboa da, audio eta bideo iragazki onak ditu eta soinu efektuak bikainak dira. Lizentzia puntualak 129 $ -tik hasita daude.\nDeskargatu Screenflow proba\nMikrofonoak kalitatezko audiorako\nBOYA BY-M1 bideo-erabilerarako ezin hobea den bideo mikrofonoa da, smartphone, reflex kamera, bideokamera, audio grabagailu, ordenagailu eta abarretarako diseinatua. Hegalak noranzko osoko mikrofono polarra du 360 graduko estaldurarako. 6 metro luzeko kablea du (3.5 mm-ko urrearekin) bideokamerekin edo bozgorailutik gertu ez dauden telefonoekin erraz konektatzeko. Kostua: 14.95 dolar\nThe Sennheiser PC 8 USB gomendatzen da, asko mugitzen bazara eta atzeko zarata duina duten inguruneetan grabatu behar duzula (batez ere pantaila pantaila). Oso arina da eta grabazioetarako zein musikarako audio ona eskaintzen du; mikrofonoa, ahotik gertu dagoenez, sentikorra eta argia da ahotsaren erreprodukzioan inguruneko zarata kentzearekin. Mikrofonoaren isilarazpena eta kablean bolumena kontrolatzeaz hornituta, oso praktikoa da lan baldintza adimendunetan ere. Bistan denez, ordenagailu / Mac batera konektatzeko bakarrik erabil daiteke eta ez telefono adimendunetara edo kanpoko kameretara. Kostua: 25.02 $\nThe Rode VideoMic Rycote alboko zaratak harrapatu gabe audioa modu noranzkoan jasotzea ahalbidetzen duen pistola kanoi mikrofonoa da. Hortaz, nahitaezkoa da kanpoko planoetan subjektua asko mugitzen denean, maiz aldatzen da (adibidez, 2/3 bozgorailu dituzunean) edo lavalier mikrofonoa erabiltzea ez da gomendagarria arrazoi estetikoengatik. SLR kameretan erraz muntatu daiteke eta, telefono egokitzaileekin, telefonoetara edo tabletara ere konekta dezakezu aurrekontu txikiko grabazioak egiteko. Kostua: 149.00 $\nOpenShot Linux, Mac eta Windows-ekin bateragarria den doako bideo editorea da. Azkar ikasten da eta harrigarriro indartsua da. Zure bideoari ebaketak eta doikuntzak egiteko oinarrizko funtzioak eskaintzen dizkizu, baita mugagabeko pistak, efektu bereziak, trantsizioak, motela eta 3D animazioak ere. Gomendagarria hutsetik hasi eta ikasten bizkorra den zerbait bilatzen baduzu.\nFlexClip bideo editorea\nErabat linean eta arakatzailean oinarritutako softwarea da. FlexClip bideo editorea bideo bikainak sortzeko behar dituzun funtzio guztiekin dator, beharrik gabeko esperientziarik gabe. Editatu tamaina guztietako klipak zuzenean arakatzailean, karga deserosoen arazorik izan gabe. Ideiak agortzen ari al zara? Arakatu zure industriara egokitutako profesionalek egindako bideo txantiloi guztiz pertsonalizagarriak. Denetan pentsatu dute: zure YouTube kanaleko bideoetatik hasi edo heziketa edo trebakuntza bideoak. Bikaina proba azkarrak egin nahi badituzu.\nKostua: freemium (doako esportazioak 480p-tan soilik, gero 8.99 $ / hilean); Joan zaitezke AppSumo oraingoan bere bizitzako bertsioa lortzeko.\nIzena eman FlexClip-en\nShotcut software librea da, Linux, macOS eta Windows-en exekutagarria, doakoa eta kode irekikoa, bideoak sortzea, formatu askotan kudeatzea eta esportatzea ahalbidetzen duena. Interfazea malgua eta intuitiboa da. Komandoak ondo antolatuta daude, iragazki eta trantsizio ugari aplikatuta. Polifazetikoa, ikasteko kurba ona du eta erabiltzeko erraza da. Maiz eguneratzeak, ezaugarri eta funtzionalitate berriak sartuz, etengabe hobetzen du bere errendimendua.\nSoftware komertziala bezalako funtzio multzo osoa eskaintzen du. Formatu asko onartzen ditu 4Kra arteko bereizmenekin. Kontrol aurreratuak eskaintzen ditu bideoa eta audioa, efektuak, denbora lerroa pista anitzeko edizioarekin eta esportazio pertsonalizatuak aurrez zehaztutako hainbat profilekin.\nNon argitaratu zure lineako ikastaroaren bideoak\nAzkenean zure bideoak sortu dituzunean, iritsi da zure ikus-entzuleen eskura jartzeko eta atarietara lotzeko (hurrengo atalean eztabaidatuko dugu) zure bideo ikastaroa emateko. Ikus dezagun non argitaratu ditzakegun gure lineako ikastaroak.\nYouTube - Ez du aurkezpenik behar bideo munduko plataforma nagusia delako. Interfaze sinplea du, filmen estatistika onak eskaintzen ditu eta, onena,% 100 doakoa da. Beraz, irtenbide ezin hobea da inbertitzeko aurrekonturik ez baduzu edo bideo bat azkar argitaratu nahi baduzu. Alde txarra da Youtubek iragarkiak jarriko dituela zure bideoetan eta horrek ez du irudi profesionala sortzen laguntzen (eta lehiakideengana trafikoa ere sor dezake). Laburbilduz: erabili beste aukerarik ez baduzu edo YouTube kanal bat zuzendu nahi baduzu zure audientzia modu organikoan hazteko erabili ahal izateko. Kostua doakoa da.\nVimeo - YouTube-ren # 1 alternatiba da, izan ere, inbertsio txiki bat egiteko, ezarpen ugari pertsonalizatzeko (batez ere pribatutasuna), talde bateko bideo batzuen ezarpenak aldatzeko aukera ematen du eta, batez ere, ez du publizitaterik erakusten. Oso erraza da konfiguratzea eta kudeatzea. Irtenbide ezin hobea da zure ikastaroak emateko plataformak doako ostatu mugagabea eskaintzen ez badizu, gainera (YouTube-k bezala) kalitatea optimizatzen baitu banda zabalera eta erabiltzen ari zaren gailuaren arabera. Kostua: doakoa (7 $ / hilabetetik hasita plan estrategikoak gomendatzen dira)\nHasi zure ikastaroa egiten orain!\nLineako ikastaro arrakastatsua sortzeko tresna nagusi guztiei buruzko gida sakon hau gustatu bazaizu (eta horrek zure audientziari laguntzen dio benetan), zabaldu ezazu. Ez itxaron gehiago. Saiatu gaur egun zure bideo lineak sortzen\nDibulgazioa: Martech Zone artikulu honetan zehar afiliatuen estekak erabiltzen ari da.\nTags: flexclipentzungailuaren mikrofonoalavalier mikrofonoaehunaonline ikastaroalinean prestakuntzalineako bideo ikastaroalineako bideoak trebatzeko tresnakopenshotdisko grabazioapantaila grabagailuapantaila-fluxuaSennheisereskopetaslr mikrofonoabideo edizioabideo edizioaren softwareabideo editoreabideo mikrofonoabideo grabagailuabideo prestakuntzavimeoyoutube


Lasarteko kale-garbitzaileak | Gaitzerdi\nHasiera » Sailkatugabeak » Lasarteko kale-garbitzaileak\nLasarteko Okendo plaza, argitu berri. Grebalari talde batek ekin dio kalez kale “gaur greba eguna da!” oihuka. Taberna eta komertzio ia denak daude itxita, eta irekita dauden bakanen ateetan grebaren afixak itsatsi dituzte, informazio orriak banatu, lemak aldarrikatu. Irekita zegoen komertzioren bat ixtea lortu dute.\nLasarten komertzioa ireki ez dezaten “gaur #U30GrebaOrokorra! Ez, ez, ez, eskirolik ez!” oihuka grebalariak pic.twitter.com/iY6xJMQL9h\nAgian momentu baterako, baina ixtea lortu dute #U30GrebaOrokorra pic.twitter.com/y0UaIq2JPU\nHipodromo etorbidean gora Uistin kale izkinan kalea garbitzeko gurdi motorduna dabil, erratz automatikoekin atzera-aurrera, “ttur-ttur”. Grebalari batzuek afixa jarri diote gurdi makal honi ere. Eszenak badu komikotik zerbait. Umore zakarrez hartu du ordea kale-garbitzaileak. Makinatik atera eta errieta batean ekin dio afixak kentzeari. Grebalariek lasaitzeko eskatu diote, gaur ez dela lanerako eguna…\nUne bateko xextra izan dena, saltsa bihurtu du instantean bertan etorri den ertzain pareak. Bideoak erakusten du nola grebalari bat bereizi duten besteengandik, eta identifikatzeko eskatu dioten.\nMomentuan ertzaintza etorri da eta grebalari bat identifikatu du. Eztabaidan aritu dira garbitzeko makina itzali ote duen edo ez pic.twitter.com/3MLcLSwmnr\nMomentuan ertzainen furgoneta bat etorri da eta beste lau bat agente joan dira grebalariengana, horietako bat eskutan arma handi bat duela, umeek jostailu berria dutenean egiten duten moduan erakutsiz.\nErtzain armatuak zuzen jo du mugikorraz armaturiko kazetariarengana eta ondoren izan duten elkarrizketa idatzita dago txio hari honetan:\nErtzainak bakoitzari bere estatu-txartela itzuli dionean aurrera jarraitu du kale bueltak.\nBanketxe aurrean grebalari batzuek egindako parodiak umore gazia plazaratu du: hipotekak eskaintzen ari dira, baita “langileen zukua” ere.\nLasarten bankuen aurrean parodia egin dute, hipotekak eta “langileen zukua” eskainiz #U30GrebaOrokorra pic.twitter.com/P0lkSoKrFj\nOkendo plazara itzuli dira, bidean batu zaien jendearekin, talde askoz handiagoa da orain. Urbil merkatal gunera joango dira.\n“Ondo hasi dugu eguna” pentsatuko zuten herritar bakoitzari zenbaki bat esleitzen dion estatuko txartela ertzainei eman behar izan dieten grebalariak, kazetariak eta argazkilariak. Greba egun osoa dago aurretik, zenbat herritar identifikatuko ditu poliziak egunean zehar Euskal Herri osoan? Mozal Legeak txeke zuria luzatzen dien polizia indarren apetaren eskutan geratuko da herritar horien guztien izena, nahi dutena egotz diezaiekete. Oso dantzatua izan den kantuak gazteleraz dioen bezala, si te mandan una carta…


About: Kenneth Grahame\nKenneth Grahame (Edinburgh, 1859ko martxoaren 8a – Berkshire, 1932ko uztailaren 6a) Eskozian jaiotako idazle ospetsua. Bere lan nagusiak The Wind in the Willows (Haizea sahatsetan) (1908), haur literaturaren klasiko handia, eta The Reluctant Dragon (1898). Biak zinemara eramanak izan dira.\nKenneth Grahame (Edinburgh, 1859ko martxoaren 8a – Berkshire, 1932ko uztailaren 6a) Eskozian jaiotako idazle ospetsua. Bere lan nagusiak The Wind in the Willows (Haizea sahatsetan) (1908), haur literaturaren klasiko handia, eta The Reluctant Dragon (1898). Biak zinemara eramanak izan dira. (eu)\nKenneth Grahame (eu)


Ehureka 10: mezu elektronikoak by Azpidazki ehu - issuu\n Ez erabili emotikoirik mezuetan.  Idatzi zerbait komunikatzen duen gaia.  Loturak bidaliz gero, http:// hasten den helbidea bidali. Baliteke hartzaileak ez jasotzea lotura hori bidali ezean.  Kontuz hartzaile asko dituen mezuekin. Erabili BBC (CCO) helbideak ezkutatzeko.\nAskotan mezuarekin batera bidaltzen ditugu dokumentuak edo argazkiak. Eta hori zelan adierazi euskaraz? -Honi itsatsita, honi atxikia, honi erantsita, â€Ś asko zabaldu dira baina ez dira oso jatorrak. -Hobe honako esamolde hauek erabiltzea: Honekin batera doakizu Honekin batera bidaltzen dizut\nLaister arte* (erabili laster arte) Biharrarte* (erabili bihar arte) Agur bat* (erabili agur bero bat, edo agur) Agurrak* (erabili agur bero bat, edo agur) Egunon* (erabili egun on) Jaso ezazu egur bero bat*\nEhureka gomendioen 10.a, 2010 urteko azkena, eta mezu elektronikoen sailari amaiera ematen diona.


Game Goizean lasterketa bat jantzi Online. Play for free\nGame Goizean lasterketa bat jantzi\nPlay jokoa Goizean lasterketa bat jantzi Online:\nGame Description Goizean lasterketa bat jantzi\nGoizean korrika nola atleta handia da. Baina horretarako bere bihotza irabazteko, ezin eder bilatzeko. Laguntza neska aukeratu kirol jantzi bat. . Play jokoa Goizean lasterketa bat jantzi konektatuta.\nTekniko jokoa Goizean lasterketa bat jantzi ezaugarri\nGame Goizean lasterketa bat jantzi gehitu: 18.02.2012\nJokoa jokatzen: 1609 aldiz\nBezalako jokoa Goizean lasterketa bat jantzi Jokoak\nDeskarga jokoa Goizean lasterketa bat jantzi\nEmbed Joko Goizean lasterketa bat jantzi zure web orrian:\nGoizean lasterketa bat jantzi\nJokoaren txertatu Goizean lasterketa bat jantzi zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Goizean lasterketa bat jantzi , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Goizean lasterketa bat jantzi -rekin, baita ere, jokoa jokatu zen:


Kolaboratzaileak bilatzeko II. lehiaketa abian jarri du Nontzeberrik — Gaztezulo\nKolaboratzaileak bilatzeko II. lehiaketa abian jarri du Nontzeberrik\nKolaboratzaileak bilatzeko II. lehiaketa abian jarri du Nontzeberrik https://www.gaztezulo.eus/albisteak/kolaboratzaileak-bilatzeko-ii-lehiaketa-abian-jarri-du-nontzeberrik https://www.gaztezulo.eus/albisteak/kolaboratzaileak-bilatzeko-ii-lehiaketa-abian-jarri-du-nontzeberrik/@@download/image/20122247165nontzeberri1.jpg\nIaz izandako arrakasta ikusita, Nontzeberri kultur webguneak kolaboratzaile profesionalak lortzeko bigarren lehiaketa jarri du martxan. Kazetaritza lanak bidaltzeko epea martxoaren 1etik 30era bitarte dago zabalik.\nEkimen erabat irekia da, eta kulturarekiko eta komunikazioarekiko zaletasuna duen orok parte hartu ahal izango du bertan: kazetariak, lizentziatuak, unibertsitateko ikasleak, blogger-ak, musika kritikoak, idazleak, artistak, poetak, eta abar luze eta amaigabe bat.\nEpaimahaiak apirilaren 26an emango ditu irabazleen izenak. Hain zuzen, Nontzeberriko lantaldeak osatuko du epaimahaia. Lanak askotarikoak izan daitezke, beti ere, webgunean jorratzen diren kultur gaiekin eta bestelako adierazpideekin loturik.\nBidali beharreko lanaren ezaugarriak\nHizkuntza: Euskara (argitaratu gabeak eta originala izan behar dute)\nLuzera: 4.000 karaktere gehienez\nEdukiak: Testuaz gain, argazkiak, bideoak, eta gainerako baliabideak onartuko dira.\nLan mota: Erreportajeak, elkarrizketak, hausnarketak, analisiak, interpretazioak, etab.\nBidali beharreko datuak: Izen-abizenak, herria eta telefonoa\nEpea: Martxoaren 30a\nEgitekoa: 2012ko ekainetik abendura bitarte, 12 artikulu egin beharko ditu profesionalak (hilean bi, baina abuztuan ez oporraldia dela eta).\nSoldata: 750 euroko soldata gordina (hilero egingo da ordainketa)\nIrabazleen lanak eta lehiaketan parte hartu duten beste lan interesgarriak argitaratu egingo dira, baina hauek ez dute ordainsaririk izango.\nSariak hutsik gera daitezke epaimahaiak hala erabakiz gero.


Bakaikuko Katxarro Eguna, ate joka - Bakaiku - Guaixe.eus\nBakaikuko Katxarro Eguna, ate joka\nGuaixe 2019-10-03 12:51\nUrriaren 12an ospatuko da, baina izena ematea zabalik dago\nHurrengo larunbatean, urriaren 12an, kotxe, moto, traktore, bizikleta eta mota guztiko katxarroen topalekua izango da Bakaiku. Bosgarren urtez jarraian, Katxarro Eguna antolatu du Bakarrekoetxea Elkarteak, klasikoen topaketa. Goizeko 10:00etatik aurrera Bakaikuko plaza eta inguruko kaleetan mota guztietako ibilgailu klasikoak ikusgai jarriko dira, bertara hurbilduko direnen gozamenerako. Ondoren, bazkaria egongo da elkartean (helduek 20 euro, haurrek 9 euro).\nKatxarro egunean parte hartu nahi dutenek, ondoko e-posta edo telefonoetan eman dezakete izena: katxarroeguna@gmail.com, 691 557 448 edo 680 825 557). Eta elkartean egongo den bazkarirako ere aipatutako e-postara idatzi edo telefonoetara hots egin beharko da.


Aranguren Ibarreko podologia zerbitzua – Aranguren Ibarreko Udala\nPodologia Zerbitzuak oinen zaintza du helburu, beti ere sendaketa ez kirurgikoen bidez eta oinarrizko podologiako ebaketa eta zaintzak erabiliz. Zerbitzua martxan dago dagoeneko eta Aranguren Ibarrean erroldaturik dauden 60 urtetik gorako pertsonentzako da.\nEtxez etxeko zerbitzua ere eskatu daiteke, beti ere interesa duen pertsonak mendekotasun gogorra, handia edota podologia zerbitzua dagoen gelara mugitzea eragozten dion ezgaitasuna aitortua duela egiaztatzen baldin badu.\nPodologiako kontsultategia Erretiratuen San Pedro Elkarteko lehenengo solairuan dago (Mutiloa plaza z/g, Mutiloa). Zerbitzua, ostegun arratsaldetan izanen da, 17:00etatik 20:00etara.\nZerbitzuaren prezioa 12 eurokoa da kontsultategian bertan eta 18 eurokoa etxean.\nARRETA AURREKO HITZORDU BIDEZKOA DA. HITZORDUAK ARANGUREN IBARREKO OINARRIZKO GIZARTEAN (MUTILOA PLAZA Z/G, 1. SOLAIRUA) EMATEN DIRA AURREZ-AURRE ETA BAITA TELEFONO HONETAN ERE: 948 151 382


Eskura ditugun hausnarketak\nUne hauetan, Moodlek hausnarketa moldeko inkesta zehatz batzuk baino ez ditu eskaintzen (etorkizunean zuk zeuk ere egin ahal izango dituzu).\nEskuragarri dauden inkestak pedagogia konstruktibista erabiltzen duen urruneko ikasketa ebaluatzeko erabilgarritzat jotzen dira. Parteartzeileengan ematen diren joerak identifikatzeko erabilgarriak izan daitezke. (Inkesta hauek ikerketa sakon batean nola erabiltzen diren ikusi nahi baduzu, jo hona:: http://dougiamas.com/writing/herdsa2002)\nCOLLES - Constructivist On-Line Learning Environment Survey edo Urruneko ikasketa konstruktibistaren Inkesta\nCOLLES delakoa 24 baieztapen labur sei taldetan antolatzen ditu, hauetako bakoitza urruneko ikaketaren testuingurunearen kalitatearen atal gako bat aztertzea baimentzen digu:\nGarrantzia Ikasketak zein garrantzi du ikaslearen jarduera profesionalean?\nErreflexioa Ikasketak ikaslearen pentsakera erreflexioba bultzatzen al du?\nInteraktibitatea Norarte lotzen dira ikasleak linea bitartezko elkarrizketa edukatibo baten?\nTutorearen laguntza Ondo laguntzen al diete tutoreek ikasleei urruneko ikasketa prozesuan parte hartzera?\nKideen laguntza Klasikideak ulerkorrak eta lagungarriak al dira?\nInterpretazioa Ikasle eta tutoreek elkar ondo ulertzen al dute urruneko komunikazioetan?\nIkasketaren ikuspegi dinamikoa indartzen duen jakintzaren teoria berri bat dago: gizarte konstruktibismoa, zeinek ikaslea kontzeptualizatzile dimaiko gisa ikasketa ingurune interaktibo batean azaltzen duen. Gizarte konstruktibismoa epistemologia edo jakinza modu bat da, non ikasleak erreflexiboki elkarlanean diharduten ulermen berriak elkarrekin osatzeko, bereziki beraien esperientzia pertsonalean oinarritutako elkarri egindako galderen bidez.\nElkarlan honen ardatza ikasleen komunikazio gaitasunaren garapena da, hau da, bai irakasleekin, bai kideekin diskurtso kritiko bat izateko gaitasuna. Diskurtso honen ezaufarriak elkar ulermenari begira doan izaera enpatikoa, eta aldez aurretik onartutakoak aztertzeko izaera kritikoa dira.\nCOLLES inkestak ikasleak ikasketa prozesu dinamiko batean sartzeko Webaren interaktibitate gaitasuna norarte aprobetxatu dezakezun aztertzea baimentzeko diseinatu da.\n(Informazio hau COLLES orritik hartu da. COLLES eta bere egileei buruz infoirmazio gehiago hemen: http://surveylearning.com/colles/)\nATTLS - Attitudes to Thinking and Learning Survey edo Pentsatu eta ikasteko jarreren inkesta\n'Ikasketa moduen' teoriak, hasiera batean generoen azterketari zuzendua (Belenky et al., 1986) ikerketa tresna bat jartzen digu eskura kolaborazio ingurune batean diskurtsoaren kalitatea aztertzeko.\nAttitudes Towards Thinking and Learning Survey (ATTLS) delakoa Galotti et al. (1999) ikerlariak garatutako tresna bat da, pertsona bat zein mailararte lotutako jakintzaduna 'connected knower' (CK) edo banatutako jakintzaduna den 'separate knower' (SK) nehurtzeko.\nCK handiagodun gizabanakoak ikasketa gehiago gozatu ohi dute, kolaboraziorako joera handiagoa dute, lagunkoiagoak, eta besteen ideiak garatzeko joera gehiagodunak, SK handiagodunak, ordea, kritikoagoak izan ohi dira eta ikasketarako argumentazioaren joera izaten dute.\nIkerketen arabera ikasketa estilo hauek elarrekin independienteak direla erakutsi dute (Galotti et al., 1999; Galotti et al., 2001). Are gehiago, ikasketa joeren ispilu bat baino ez dira, ez dute ikasteko gaitasuna edo adimenarekin zerikusirik.


Learco Guerra - Wikipedia, entziklopedia askea.\nBagnolo San Vito, 1902ko urriaren 14a\nItaliako Erresuma (1902ko urriaren 14a - 1946ko ekainaren 18a)\nItalia (1946ko ekainaren 18a - 1963ko otsailaren 7a)\nMilan, 1963ko otsailaren 7a (60 urte)\nLearco Guerra (Bagnolo San Vito, Mantua, 1902ko urriak 14-Milan, 1963ko otsailak 7) "giza tren makina" ezizenduna, beranduago Emil Zátopek korrikalari txekiarrak jasoko zuen bera, italiar txirrindulari bat izan zen, profesionala 1929 eta 1942 artean, denbora horretan 72 garaipen lortu zituelarik.\nBerandu hasi zen txirrindularitzan, 26 urte zituela. Oso txirrindulari ezagun eta maitatua zen garaiko zaletuen artean, eta maglia arrosa jantzi zuen lehen txirrindularia izan zen, 1931ko Italiako Giroko lehen etapa irabazi ondoren, urte horretan ezarri baitzen maglia arrosa sailkapen nagusiko liderra identifikatzeko.\nBere garaipenik garrantzitsuenen artean 1931ko Munduko Txirrindularitza Txapelketa eta 1934ko Italiako Giroa daude.\nAipatutako 1934ko garaipenaz gain, 1935 eta 1938ko edizioetan 4. izatea ere lortu zuen.\n2. 1930eko Frantziako Tourrean eta 3 etapa\n2 etapa 1930eko Italiako Giroan\n4 etapa 1931ko Italiako Giroan\n6 etapa 1932ko Italiako Giroan\n2. 1933ko Frantziako Tourrean eta 5 etapa\n3 etapa 1933ko Italiako Giroan\n1934ko Italiako Giroa eta 10 etapa\n5 etapa 1935eko Italiako Giroan\nEtapa 1 1937ko Italiako Giroan\nItaliako Giroa 24 9 UT 4 UT 1 4 — UT\nFrantziako Tourra — 2 — — 2 — — — —\nMunduko Txapelketa — 2 1 5 UT 2 UT — —\nAlfredo Binda Italiako Giroaren irabazlea\nWikimedia Commonsen badira fitxategi gehiago, gai hau dutenak: Learco Guerra\n(Frantsesez)Learco Guerraren palmares osoa